JAIS beri amaran kepada masjid, surau

Jabatan Agama Islam Selangor (JAIS) memberi amaran akan bertindak tegas terhadap pihak masjid dan surau yang melakukan pelanggaran prosedur operasi standard (SOP) Perintah Kawalan Pergerakan (PKP) secara berulang.

Amaran itu dikeluarkan setelah JAIS mendapati ada beberapa masjid dan surau di Selangor yang didapati melanggar SOP sejak PKP dilaksanakan.

Pengarah JAIS, Datuk Mohd Shahzihan Ahmad berkata buat masa ini JAIS mengambil sikap dengan memberi nasihat dan teguran secara baik.

Bagaimanapun, tindakan yang tegas akan dilakukan sekiranya pelanggaran SOP masih berlaku pada siri pemantauan berikutnya,” katanya dalam satu kenyataan semalam.

Beliau berkata, antara kesalahan yang dilakkukan termasuk bilangan jemaah yang melebihi had dibenarkan, individu tidak memakai pelitup muka dan tidak menjaga penjarakan fizikal sepanjang berada di masjid dan surau.

Pada masa sama beliau mengingatkan umat Islam di Selangor, supaya tidak membuat perbandingan terhadap langkah diambil JAIS dengan negeri-negeri lain kerana situasi dan latar belakang penularan adalah berbeza bagi setiap negeri.

“JAIS berharap umat Islam dapat menghadapi situasi semasa dengan bermuhasabah dan merenung kembali peranan masing-masing sebagai jemaah masjid dan surau,” katanya.


Polis Perak juga siasat penceramah ditahan kes rogol di Selangor

Pendakwah bebas popular yang ditahan di Kuala Selangor kerana didakwa merogol seorang gadis berusia 14 tahun turut disiasat polis Perak, kata Ketua Polis Negeri Datuk Mior Faridalathrash.

Menurutnya kertas siasatan telah dibuka kerana terdapat satu laporan di negeri itu.

“Jabatan siasatan jenayah polis negeri sedang menyiasat perkara itu sekarang.

“Ada kemungkinan kami akan membawanya ke sini untuk siasatan,” katanya pada sidang media selepas menghadiri perhimpunan bulanan polis negeri di pangkalan latihan Unit Udara Polis di Ipoh, hari ini (20 Julai).

“Dia kini ditahan reman selama lima hari oleh polis Selangor,” katanya lagi.

Pendakwah itu dilaporkan ditahan pada Isnin (18 Julai) di ibu pejabat polis Kuala Selangor dan kini direman sehingga 23 Julai.

Empat kertas siasatan membabitkan lelaki itu telah dibuka termasuk di Perak.

Semalam, polis Selangor menahan penceramah terbabit kerana disyaki merogol seorang remaja bawah umur berusia 14 tahun.

Timbalan Ketua Polis Selangor Datuk S Sasikala Devi Subramaniam berkata suspek berusia 30-an itu ditahan di Kuala Selangor pada jam 4.50 petang.

“Kebenaran reman itu diperoleh dari Mahkamah Majistret Sungai Besar bagi membolehkan siasatan lanjut ke atas suspek dijalankan.

“Kes disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017,” katanya.

Untuk rekod, seseorang lelaki boleh dituduh dan disabitkan dengan hukuman merogol jika hubungan kelamin di antara lelaki dan seorang perempuan di bawah umur 16 tahun, walaupun dengan persetujuan perempuan tersebut. Ini juga dikenali sebaggai “statutory rape”.


Covid-19: Thailand lanjut darurat sehingga 30 September

Kabinet Kerajaan Thailand melanjutkan lagi perintah darurat di negara itu bagi memutuskan rantaian penularan wabak Covid-19, terutama varian Delta, yang semakin membimbangkan.

Jurucakap kerajaan Traisulee Traisoranakul dalam kenyataan ringkas berkata kerajaan Thailand bersetuju melanjutkan darurat mulai 1 Ogos hingga 30 September setelah mendapat nasihat Majlis Keselamatan Kebangsaan (NSC).

“Lanjutan itu bermula 1 Ogos hingga 30 September, seperti yang dicadangkan oleh NSC. Majlis itu berfungsi sebagai unit operasi Pusat Pentadbiran Situasi Covid-19 kerajaan,” katanya.

Perlanjutan itu mengambil kira peningkatan kes Covid-19 sepanjang 1 April hingga 9 Julai lalu yang merekodkan sebanyak 288,643 kes, katanya.

Pandemik Covid-19 Thailand berpusat di Bangkok dan wilayah-wilayah sekitarnya, di mana jumlah jangkitan baharu kini meningkat ribuan kes setiap hari dengan puluhan kematian setiap 24 jam.

Pada Selasa, Bangkok mencatat 2,764 kes baharu dan 41 kematian. Greater Bangkok, yang merangkumi wilayah sekitarnya, mencatat 5,468 kes baharu.

Kementerian Kesihatan Awam memberi amaran bahawa melainkan jika ada sekatan yang lebih ketat, jumlah kes harian lebih daripada 10,000 jangkitan baharu sekarang akan mencecah 100,000 dalam dua minggu akan datang.

Ini akan menyebabkan sistem kesihatan awam ke tahap keruntuhan. Keadaan darurat membolehkan pihak berkuasa mengenakan tindakan khas untuk mengawal penyebaran Covid-19, kata kementerian itu.

Lebih daripada 90 peratus kes jangkitan dan kematian ketika gelombang kedua pada bulan April lalu disebabkan penularan varian Delta. – Agensi


Anwar gagal pujuk Zahid jangan segerakan PRU-15, hantar dua wakil PKR jumpa

Presiden PKR Datuk Seri Anwar Ibrahim nampaknya gagal memujuk anak muridnya, Datuk Seri Ahmad Zahid Hamidi supaya tidak menyegerakan Pilihan Raya Umum Ke-15 (PRU-15) apabila isyarat semakin jelas ditunjukkan akar umbi UMNO yang mahu ia diadakan lebih awal.

Ketua Pembangkang itu selepas Pilihan Raya Negeri (PRN) Melaka menghantar dua budak suruhannya yang juga pemimpin kanan PKR supaya berunding dengan Presiden UMNO itu supaya tidak tergesa-gesa mendesak PRU-15 diadakan kerana bimbang blok pembangkang, Pakatan Harapan (PH) bakal kalah teruk.

Anwar berharap rundingan tersebut berjaya, bagaimanapun kelihatannya Zahid tidak memberi komitmen untuk mengikut telunjuk cikgunya itu lagi selepas melihat UMNO semakin kuat dan memiliki kemampuan untuk menang besar.

Sumber Agenda Daily boleh mengesahkan pertemuan dua pemimpin kanan PKR dengan Zahid selepas PRN Melaka, ia secara tidak langsung Anwar kini meminta nyawa daripada Zahid supaya tidak terburu-buru.

Dalam pada itu, sumber juga mengesahkan Anwar masih cuba memujuk Zahid supaya menyokongnya sebagai calon Perdana Menteri (PM), malah masih mengharapkan Zahid akan memberinya sokongan walaupun sebelum ini sudah ditipu sekali.

“Anwar nampaknya tidak serik selepas ditipu apabila Zahid tidak memberinya sokongan untuk menjadi PM sebelum ini, sebaliknya memilih Ismail Sabri (Datuk Seri Ismail Sabri Yaakob).

“Bukan sahaja tidak serik, Anwar menghantar dua lagi delegasi yang juga budak suruhannya supaya berunding dengan Zahid lagi,” kata sumber.

Nampaknya Anwar kini sudah ditinggalkan Zahid yang tidak lagi diperlukan selepas melihat UMNO semakin kuat dan mampu bergerak secara solo tanpa kerjasama dengan mana-mana parti lagi untuk berdepan PRU-15.

Keputusan PRN Melaka menambah keyakinan Zahid untuk mengemudi UMNO secara solo walaupun tanpa kerjasama dengan PAS dan Bersatu sekalipun, malah mensasarkan kemenangan majoriti dua pertiga dan sekaligus memastikan UMNO kembali dominan.

Jelas sumber, gerakan Anwar menyusun untuk berunding dengan Zahid dilakukan luar pengetahuan dua rakan parti PH, Amanah dan DAP kerana bimbang terbocor rahsia rundingan rahsianya dengan UMNO akan menyebabkan kemarahan dikalangan pemimpin pembangkang.

Sekiranya Amanah dan DAP mendapat tahu Anwar masih berunding dengan UMNO, berkemungkinan besar beliau akan ditendang sebagai Ketua Pembangkang. Malah, Anwar juga dipersalahkan sebagai punca kekalahan PRN Melaka kerana tindakannya mempertahankan ‘katak berprinsip’.

Pemimpin Amanah dan DAP mungkin terlalu mempercayai Anwar, laporan Agenda Daily ini mungkin dianggap sebagai fitnah tetapi tidak ada salahnya jika mereka sendiri bertanya kepada Anwar berhubung kebenaran laporan ini.

Jika masih berlagak sombong dan mempercayai kata-kata manis Anwar, maka tidak kemana lah PH selepas ini dalam PRU-15.

Anwar seakan tidak lagi mempercayai kekuatan PH sendiri untuk memenangi PRU-15 dan sanggup untuk bekerjasama dengan UMNO, masih tidak serik dengan penipuan yang berlaku sebelum ini apabila tidak dipilih menjadi PM Kesembilan.

“Selepas keputusan PRN Melaka, Anwar sudah nampak dengan jelas PH tidak ada peluang cerah untuk memenangi PRU-15 dan seboleh mungkin mencari jalan untuk menghidupkan peluang menjadi PM, jadi tidak menghairankan apabila sanggup memilih untuk kembali ke pangkuan anak muridnya.

“Anwar terlalu bodoh apabila membiarkan dirinya dipermainkan oleh anak muridnya,” kata sumber lagi.

Semalam, Agenda Daily melaporkan Mesyuarat Perwakilan Wanita, Pemuda dan Puteri UMNO Bahagian berlangsung selama dua hari bermula hari ini dijangka akan memberi fokus berhubung usul untuk menyegerakan PRU bagi memberi tekanan terhadap PM Datuk Seri Ismail Sabri Yaakob.

Mesyuarat peringkat sayap amat penting memandangkan ia suara akar umbi parti itu yang kemudiaannya akan dibawa ke peringkat mesyuarat bahagian-bahagian UMNO, difahamkan usul berhubung persediaan PRU antara perkara utama yang akan dibincangkan.

Selepas selesai mesyuarat peringkat sayap, mesyuarat Perwakilan UMNO Bahagian pula akan diadakan pada 18 Dis ini dengan disusuli Perhimpunan Agung UMNO 2021 pada 13 Januari tahun depan.

Isu berhubung menyegerakan PRU mula dibangkitkan selepas kejayaan PRN Melaka lalu, malah pemimpin kanan UMNO selepas PRN Melaka juga sudah bersuara agar PRU diadakan dengan segera bagi mengekalkan momentum kemenangan mereka.


APMM gagalkan cubaan seludup petrol ke Thailand

Agensi Penguatkuasaan Maritim Malaysia (APMM) Zon Kuala Perlis mematahkan cubaan sindiket penyeludupan minyak petrol ke negara jiran setelah menahan sebuah bot fiber semalam.

Pengarah APMM Zon Maritim Kuala Perlis Komander Maritim Mohd Hashim Mat Zain berkata, bot berkenaan yang dikemudi oleh seorang tekong lelaki berumur 31 tahun itu ditahan pada jarak 1.1 batu nautika barat pantai Pulau Ketam pada 6.45 petang semalam.

Mohd Hashim berkata suspek yang menyedari kehadiran pihak berkuasa sebelum itu cuba untuk melarikan diri ke perairan Thailand, namun tidak berjaya selepas botnya berjaya dipintas anggota penguat kuasa APMM, lapor Bernama.

“Pemeriksaan lanjut telah menemukan 14 tong berisi 350 liter petrol dengan nilai RM2,100 setiap satu disembunyikan di dalam tempat simpanan ikan.

“Selain itu, turut ditemukan satu tong gas memasak dengan anggaran nilai RM180 yang dipercayai cuba diseludup keluar ke negara jiran,” katanya dalam satu kenyataan hari ini.

Mohd Hashim berkata nilai keseluruhan rampasan termasuk bot, enjin sangkut, minyak petrol dan tong gas memasak dianggarkan RM17,280.

Beliau berkata suspek dan semua hasil rampasan turut dibawa ke jeti Zon Maritim Kuala Perlis untuk diserahkan kepada pegawai penyiasat bagi tindakan selanjutnya.

“Modus operandi bot tersebut adalah menggunakan bot fiber dan enjin sangkut dengan menyembunyikan barangan di tempat simpanan ikan.

“Sindiket seperti ini menyeludup keluar barang-barang kawalan seperti minyak petrol, minyak masak, tepung dan tong gas memasak dalam kuantiti sedikit, namun kegiatan itu dilakukan secara berulang dalam masa sehari,” katanya.

Beliau berkata kes disiasat di bawah Seksyen 21 Akta Kawalan Bekalan 1961 dibaca bersama Peraturan 3(1) Peraturan-Peraturan Kawalan Bekalan 1974 kerana memiliki barangan kawalan berjadual dengan niat untuk menjualnya tanpa kebenaran bertulis daripada pengawal bekalan.

“Pihak yang disabitkan kesalahan boleh dikenakan hukuman denda tidak lebih RM1 juta atau penjara tidak melebihi tiga tahun atau kedua-duanya sekali,” katanya.


Hala tuju kerajaan PH-BN bela nasib rakyat semakin tersasar

Pemimpin kerajaan Pakatan Harapan-Barisan Nasional (PH-BN) dilihat menjadikan isu ekstremis dan Islamofobia untuk menyalahkan pihak lawan, sedang hala tuju untuk membantu rakyat semakin tersasar.

Ahli Parlimen Perikatan Nasional (PN) Pokok Sena, Datuk Ahmad Yahaya berkata keadaan ini berlaku kerana kerajaan PH-BN pimpinan Datuk Seri Anwar Ibrahim, tidak mempunyai dasar yang coherent, substantif serta bersepadu dalam menyelesaikan masalah asas rakyat.

Kerajaan PH-BN dianggotai DAP, PKR, AMANAH, UPKO, UMNO, MIC, MCA, PBRS, Gabungan Parti Sarawak (GPS), Warisan, Gabungan Rakyat Sabah (GRS) dan beberapa calon Bebas.

Beliau turut mengingatkan pihak tertentu agar tidak berterusan menyalakan api Islamofobia dengan tuduhan yang melulu terhadap mereka yang memperjuangkan agama.

“Gesaan seorang pemimpin utama PKR menyerang golongan yang berpolitik berpandukan agama ibarat menentang seruan yang dianjurkan di dalam al-Quran sendiri.

“Sayugia diingatkan bahawa Islam adalah agama bernegara dan politik adalah jalan mentadbir urus negara dengan agama. Politik menjadi tunjang agama malah sebahagian besar Rasul dan sahabat utama Nabi SAW merupakan ahli politik. Justeru, tidak layak bagi seseorang memperkecilkan hubungan politik dan agama,” katanya dalam kenyataan hari ini (20 Mac 2023).

Ketua Dewan Ulamak PAS Pusat itu dipercayai merujuk kenyataan Setiausaha Agung PKR, Senator Datuk Seri Saifuddin Nasution Ismail pada Kongres Nasional Khas PKR kelmarin.

Dalam kongres itu Saifuddin dipetik sebagai berkata:

“Hari ini kita boleh tengok di kalangann politik pembangkang apabila Raja dan Sultan menganjurkan supaya masjid jangan digunakan sebagai pentas politik, seorang pemimpin pembangkang tanpa rasa bersalah kata akan teruskan ceramah politik dalam masjid kerana dalam Islam ada politik. Memang dalam Islam ada politik, tapi kita dituntut berpolitik secara agama, bukan mempolitikkan agama.”

Mengulas lanjut Ahmad yang juga Pesuruhjaya PAS Kedah berkata beliau tidak hairan bagaimana Islamofobia cuba dihalakan kepada perjuangan Islam dengan pelbagai alasan yang direka-reka.

“Kita sedar mereka cuba mensudutkan perjuangan agama dengan gelaran ekstremisme yang menyeleweng. Tuduhan ekstrem dan usaha membangkitkan Islamofobia oleh pemimpin lawan adalah ‘grand design’ ke arah Pilihan Raya Negeri (PRN) yang bakal berlangsung.

“Kesemua ini dilakukan demi memastikan ‘swing voters’ selepas kekalahan besar PH dalam kalangan pengundi muda dan Melayu-Islam. Bagaimanapun, ia tidak mampu mengubah perspektif rakyat yang menilai prestasi semasa Kerajaan Persekutuan secara objektif,” katanya.


Tambahan 6 juta dos vaksin komitmen PM tangani Covid-19, kata KKM

Pembelian tambahan enam juta dos vaksin COVID-19 membuktikan komitmen dan keprihatinan berterusan Perdana Menteri Datuk Seri Ismail Sabri Yaakob dalam memastikan kerajaan mencari jalan keluar melawan pandemik itu.

Menyambut baik pengumuman perdana menteri itu, Ketua Setiausaha Kementerian Kesihatan (KKM) Datuk Mohd Shafiq Abdullah berkata pembelian dos vaksin tersebut akan memperluas liputan program vaksinasi sedia ada kepada segenap lapisan masyarakat.

“Dari segi pecahan keseluruhan, sehingga hari ini, sejumlah 53.4 peratus individu dewasa lengkap divaksinasi dengan dua dos.

“Seluruh keluarga KKM akan terus memberikan komitmen dan fokus terhadap tanggungjawab bagi menangani pandemik ini dengan jayanya,” katanya dalam kenyataan hari ini lapor Bernama.

Menerusi ucapan sulung sebagai Perdana Menteri hari ini, Ismail Sabri mengumumkan pembelian tambahan enam juta dos vaksin COVID-19 itu yang akan diterima menjelang awal bulan depan.

Beliau berkata usaha itu untuk memangkin kejayaan pengurangan kes harian secara konsisten seperti di Labuan yang sudah mencapai 90 peratus imuniti kelompok dewasa.


LIMA: Dr Mahathir terima Anugerah Pencapaian Sepanjang Hayat

Bekas Perdana Menteri Tun Dr Mahathir Mohamad menerima Anugerah Pencapaian Sepanjang Hayat bagi Anugerah Maritim dan Aerorangkasa Global IBR 2023.

Anugerah itu diberikan untuk menghargai individu yang berdedikasi dalam mempromosikan industri aeroangkasa dan maritim serta telah membantu sektor ini ke tahap lebih tinggi sekali gus memberi manfaat kepada rakyat dan negara, menurut laporan Bernama.

Ia dianugerahkan buat julung kalinya sempena Pameran Maritim dan Aeroangkasa Antarabangsa Langkawi 2023 (LIMA ‘23).

Dr Mahathir ketika ditemui pemberita selepas majlis di Pusat Pameran Antarabangsa Mahsuri (MIEC) malam tadi berkata anugerah itu merupakan satu galakan kepada semua pemain industri aeroangkasa dan maritim untuk melakukan yang lebih baik dalam mempromosikan industri tersebut.

Ditanya mengenai LIMA ‘23 yang bermula Selasa lepas dan bakal berakhir esok, beliau berkata penganjuran kali ini adalah baik dan lebih ramai pihak menyertai pameran pada edisi ke-16 acara itu.

LIMA yang diadakan sejak 1991 merupakan cetusan idea bekas Perdana Menteri itu.

“Saya percaya LIMA akan kekal dan harap Kerajaan Malaysia meneruskan penganjuran acara dwitahunan ini,” katanya.

Dr Mahathir juga berkata industri aeroangkasa serta maritim berkembang dengan baik dan penganjuran LIMA dapat memberi peluang kepada pempamer untuk mempromosikan produk mereka.

Beliau melihat penganjuran LIMA turut membantu sektor pelancongan dengan kemasukan delegasi asing ke negara ini.


Doktor swasta terlibat tipu sijil vaksin direman lagi

Seorang doktor klinik swasta yang sebelum ini direman bagi membantu siasatan kes menjual sijil vaksinasi Covid-19 tanpa suntikan sebenar, hari ini direman lagi di Mahkamah Majistret Marang berhubung kes penipuan.

Majistret Engku Nurul Ain Engku Muda membenarkan lelaki berusia 51 tahun itu direman sehingga esok bagi membolehkan siasatan mengikut Seksyen 420 Kanun Keseksaan, menurut laporan Bernama.

Lelaki itu yang memakai kemeja-T berwarna kelabu dan berseluar jeans biru tiba di Mahkamah Marang pukul 9.40 pagi.

Ketua Jabatan Siasatan Jenayah Komersial Terengganu Supt M Zambri Mahmud ketika dihubungi berkata permohonan reman itu dibuat selepas doktor itu didakwa menerima bayaran untuk membekalkan sijil vaksinasi Covid-19 tanpa suntikan sebenar dengan kadar bayaran tertentu, tetapi gagal menyediakan sijil tersebut kepada pelanggannya.

“Laporan ke atas doktor itu melibatkan pengadu yang menggunakan perkhidmatannya dengan membayar sebanyak RM450 dan dijanjikan dalam masa 14 hari status di MySejahtera mereka (tertera) sebagai penerima vaksin, namun status tersebut tidak bertukar,” katanya.

Pada Sabtu lepas doktor yang mendakwa dirinya antivaksin itu ditahan selepas disyaki mengeluarkan sijil suntikan vaksin Covid-19 tanpa suntikan sebenar, namun dibebaskan dengan jaminan polis semalam.

Bagaimanapun polis menahan semula doktor tersebut pada 12 tengah hari semalam.

Ketua Polis Terengganu Datuk Rohaimi Md Isa sebelum ini berkata siasatan awal mendapati seramai 1,900 individu berurusan dengan klinik berkenaan untuk tujuan vaksinasi, namun daripada jumlah itu pihaknya masih menyiasat jumlah sebenar individu yang mendapat sijil vaksinasi tanpa suntikan.

Doktor berkenaan dipercayai mengenakan bayaran antara RM400 hingga RM600 kepada individu yang berhasrat mendapatkan sijil vaksinasi tanpa melakukan suntikan yang sebenar.


Jawatan MB Terengganu perlu dituntut UMNO dalam PRN nanti, kata penganalisis

UMNO dilaporkan menuntut jawatan Menteri Besar (MB) Terengganu pada Pilihan Raya Negeri (PRN) nanti, menurut Utusan Malaysia.

Dalam sebuah artikel ditulis Pengarah Institut Kajian Politik Malaysia (MAPAN) Universiti Utara Malaysia (UUM), Dr. Mashitah Mohd. Udin berkata, UMNO perlu mengisytiharkan jawatan MB Terengganu bagi mencerahkan peluang parti itu menang pada PRN nanti.

“Lebih elok lagi jika calon Menteri Besar Terengganu awal-awal lagi dapat diumumkan dari UMNO-BN (Barisan Nasional). Ini wajar dibuat bagi mencerahkan peluang BN-PH (Pakatan Harapan) untuk menang di negeri itu.

“Sebagai timbal balasnya, eloklah juga UMNO-BN menerima status quo di Pulau Pinang, Selangor dan Negeri Sembilan serta tidak menuntut banyak kerusi di negeri-negeri berkenaan,” katanya.

Jelasnya, UMNO Terengganu wajar diberikan jawatan utama tersebut memandangkan prestasi mereka dalam Pilihan Raya Umum Ke-14 (PRU-14) yang berjaya menyaingi PAS dan menang di beberapa kerusi.

“Jika dilihat dalam PRU-14 pada 9 Mei 2018, calon-calon PH tidak menang walau satu kerusi pun baik Parlimen mahupun Dewan Undangan Negeri (DUN) di Terengganu.

“Yang menang ialah PAS (6 Parlimen, 22 DUN) manakala UMNO melalui Barisan Nasional (BN) dua kerusi Parlimen dan 10 kerusi DUN,” ujarnya.

Selain itu, UMNO juga menang dua kerusi Parlimen iaitu Besut dan Hulu Terengganu.

Untuk rekod, 10 kerusi DUN yang UMNO menang pula Kuala Besut, Jertih, Hulu Besut, Permaisuri, Langkap, Batu Rakit, Seberang Takir, Telemung, Bukit Besi dan Kijal.

Daripada 22 kerusi DUN yang UMNO menang ini pula, 10 dimenangi dengan majoriti kecil, iaitu Ajil (4 undi), Jabi (55), Ladang (363), Pengkalan Berangan (490), Air Putih (746), Kuala Berang (1,070), Kota Putera (1,181), Bandar (2,091), Kemasik (2,164) dan Bukit Tunggal (2,344).

Calon-calon PH pula sentiasa mendapat undi tercorot dengan majoriti hilang wang deposit. Peratusan undi calon-calon PH ini ialah 2.4% (422) di Manir, 2.5% (455) di Telemung, 2.8% (729) di Ru Rendang, 3.2% (583) di Langkap, 3.3% (679) di Ajil, 3.3% (800) di Batu Rakit, 3.4% (487) di Bukit Besi, 3.4% (690) di Jabi, 3.6% (853) di Permaisuri dan 3.8% (939) di Rantau Abang.

Terdahulu, media melaporkan baru-baru ini jentera UMNO Terengganu masih tidak serasi dengan jentera PH dan ia dijangka memberi kesan besar semasa kempen PRN nanti.


Ketua Pemuda PAS macam budak suruhan Bersatu: Pemuda UMNO

Pergerakan Pemuda UMNO membidas Ketua Pemuda PAS, Ahmad Fadhli Shaari yang dilihat cuba mengajar parti itu mengenai erti setia kawan dalam Muafakat Nasional (MN).

Pengarah Komunikasi Pemuda UMNO, Syed Mohd Johan Rizal Syed Unan Mashri turut mengingatkan Ahli Parlimen Pasir Mas itu supaya menerima hakikat sebenarnya, bukan berhikayat tanpa tujuan dan dilihat seperti budak suruhan Bersatu.

“Justeru, selaku Ketua Pemuda PAS, Pemuda UMNO berharap agar YB Fadhil Shaari menghormati pendirian UMNO yang merupakan sebahagian daripada gagasan Muafakat Nasional yang disepakati.

“Tidak perlulah PAS cuba cuba mengajar, sebaiknya Ketua Dewan Pemuda PAS tidak perlulah banyak berhikayat, kononnya bertindak sebagai ‘abang besar’ dalam Perikatan Nasional (PN) namun akhirnya ternampak seperti budak suruhan PPBM,” katanya.

Syed Mohd Johan turut mengingatkan Ahmad Fadhli bahawa penolakan kerjasama UMNO terhadap Bersatu dibuat oleh hampir dua pertiga bahagian parti itu dan diabsahkan melalu Perhimpunan Agung UMNO 2020 sebelum dmuktamadkan Majlis Tertinggi.

“Kita tidak pasti apa kaedah sebenar yang dijalankan dan digunapakai oleh PAS dalam meletakan dasar dan halatuju partinya namun inilah tatacara dan proses berhemah yang dijalankan di dalam UMNO dan sepatutnya PAS lebih arif bahawa UMNO terikat dengan pendirian ini.

“Saudara juga mungkin terlupa bahawa Muafakat Nasional bukan hanya kolisi dan kerjasama politik semata, demi kepentingan bersama ianya dipersetujui untuk tidak didaftarkan dan tidak mengikat.

“Maka atas kepentingan itu jugalah kita BN dan PAS yang membentuk MN berjiwa besar, demi Ummah dan demi negara bersetuju membentuk kerajaan sementara bersama PPBM sebagai terajunya walaupun mereka hanya tinggal bersisa,” katanya lagi.

Syed Mohd Johan berkata PAS juga tidak sepatutnya menjadikan MN sebagai mangsa semata-mata untuk menyelamatkan Bersatu dan menyalahkan UMNO.

“Pemuda UMNO juga ingin bertanya pada Ketua Dewan Pemuda PAS, apa pula alasan dan dalil PAS berkenaan tindakan PAS meletakan calon di PRN Sarawak membelakangi keputusan PN? Apakah kemahuan PAS sebenar-benarnya?,” soal beliau.

Sehubungan itu beliau sekali lagi berpesan kepada Ahmad Fadhli supaya tidak berhikayat tanpa tujuan, selain belajar untuk menghormati UMNO.


Bersatu terima peletakan jawatan Wan Saiful: Muhyiddin

Peletakan jawatan Datuk Wan Saiful Wan Jan sebagai Ketua Penerangan diterima Bersatu berkuat kuasa hari ini, kata Tan Sri Muhyiddin Yassin.

Presiden Bersatu itu berkata Wan Saiful sudah memaklumkan hasratnya untuk melepaskan jawatan dalam parti yang dipegangnya pagi tadi selepas menjadi sasaran pendakwaan terpilih bermotif politik kerajaan campuran.

“Saya sudah menerima peletakan jawatan Ketua Penerangan berkuat kuasa hari ini oleh Wan Saiful ketika berjumpa pagi tadi.

“Beliau akan hantar surat (peletakan jawatan) hari ini, Insya-Allah,” katanya pada sidang media selepas pelancaran Misi dan Dana Bantuan Ahli Parlimen Perikatan Nasional (PN) – Gempa Bumi Turkiye dan Syria di Parlimen hari ini.

Terdahulu Wan Saiful mengumumkan hasratnya untuk melepaskan jawatan sebagai Ketua Penerangan Bersatu susulan pendakwaan dikenakan terhadapnya semalam.

Beliau berkata hasrat itu sudah dimaklumkan kepada Muhyiddin dan Setiausaha Agung, Datuk Seri Hamzah Zainuddin dan terpulang kepada Majlis Pimpinan Tertinggi (MPT) untuk membuat keputusan.

Katanya, tindakan itu dibuat bagi memberi tumpuan untuk membersihkan namanya terlebih dahulu yang menjadi prinsip selama ini.


Kes rasuah : Hamzah hantar surat tuntutan kepada kerajaan, SPRM

Setiausaha Agung Perikatan Nasional (PN), Datuk Seri Hamzah Zainuddin akan menghantar surat tuntutan (LOD) kepada Kerajaan Malaysia dan Suruhanjaya Pencegahan Rasuah Malaysia (SPRM).

Ia melibatkan pertuduhan kes rasuah terhadap seorang ahli perniagaan, Datuk Seri Sim Choo Thiam yang dikaitkan dengan bekas Menteri Dalam Negeri itu membabitkan RM15 juta seperti didakwa SPRM.

“Saya nak tegaskan sekali lagi, wallahi wabillahi watallahi, saya tiada kena mengena dengan kes ini, saya tidak menerima apa-apa imbuhan daripada apa yang telah dimaksudkan dalam pendakwaan tersebut.

“Saya akan hantar surat tuntutan kepada kerajaan Malaysia dan SPRM. Saya lakukan ini bukan kerana saya, saya lakukan ini kerana nak menentukan tidak ada lagi kezaliman yang berlaku dalam negara ini. Saya lakukan ini untuk saudara-saudara di hadapan saya bukan untuk kepentingan saya,” katanya ketika berucap di Pentas Setiausaha Perikatan Nasional di Shah Alam, malam tadi.

Pada 10 Mei lalu, Datuk Seri Sim Choo Thiam, 54 mengaku tidak bersalah atas pertuduhan meminta rasuah dan tiga pertuduhan menerima rasuah membabitkan RM15 juta yang kononnya berlaku dua tahun lalu.

Bagi pertuduhan pertama, Sim didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad pada Jun 2021.

Ia sebagai dorongan untuk Hamzah yang merupakan Menteri Dalam Negeri ketika itu untuk membantu syarikat tersebut mendapatkan apa-apa projek milik agensi di bawah KDN pada Jun 2021.

Di pentas itu juga, Hamzah mendedahkan kandungan laporan polis dibuat Sim di Ibu Pejabat Polis Kontinjen Kuala Lumpur pada 12 Jun lalu yang jelas menafikan penglibatannya dalam kes tersebut.

Sim dalam laporan berbahasa Inggeris itu mendakwa diasak dengan agresif oleh pegawai SPRM supaya mengaku dan menuding jari kepada Hamzah demi dibebaskan namun beliau berkali-kali menegaskan tidak akan berbohong.

“SPRM soal lagi, sama ada saya ada beri mana-mana dari jumlah RM15 juta itu kepada Datuk Seri Hamzah, jawapan saya ‘tidak’. Mereka kelihatan sangat terdesak mahu saya menuding jari kepada Datuk Seri Hamzah.

“Saya kata saya minta maaf sangat tapi saya tak boleh berbohong dan menuding jari kepadanya (Hamzah). Jika saya sebut nama dia, saya akan dibebaskan segera. Saya tegaskan kepada pegawai itu saya tetap dengan jawapan saya dan saya tidak rasa saya bersalah dan saya tidak akan berbohong.

“Pegawai itu sangat marah setiap kali saya beri jawapan sama bahawa saya tidak ada memberi duit kepada Datuk Seri Hamzah. Tujuan saya buat laporan polis ini untuk menafikan saya terlibat dalam rasuah dan menerima sebarang habuan untuk Datuk Hamzah, diri sendiri atau orang lain,” kata Sim dalam laporan polis tersebut yang dibacakan Hamzah.

Menurut laporan itu juga, Sim turut membuat laporan polis terhadap portal berita yang menyiarkan artikel bertajuk “SPRM siasat ‘butler’ Hamzah Zainuddin ‘pau’ duit RM15 juta Syarikat Asia Coding Cetre”.

Sementara itu, Hamzah dalam ucapan sama menyeru pengundi di keenam-enam negeri terlibat memberi kemenangan kepada PN demi menyelamatkan negara.

“Saya perjuangkan ini semata-mata untuk beritahu kepada semua pengundi yang mengundi pada 12 Ogos ini bahawa jika kamu bersama saya untuk menentang kezaliman, ingin melihat negara ini menjadi negara yang aman dan damai, mahu melihat kepimpinan negara ini akan dipimpin oleh seorang yang lebih berkaliber, penuh dengan integriti maka kamu undilah Perikatan Nasional. Berikan sokongan kepada calon-calon PN di seluruh negara.

“Saya mohon kepada semua pengundi, tolong bantulah selamatkan negara ini daripada seorang pemimpin yang hanya melakukan penipuan, bohong…bukan hanya rakyat tetapi juga seluruh negara kita ini. Saya mohon kepada semua,” katanya.

Malah beliau memberi jaminan kepada penyokong bukan Melayu agar tidak takut dengan kehadiran PAS dalam PN kerana Islam tidak membenarkan umatnya menzalimi orang lain.


Tiada air bersih di Tonga, New Zealand beri amaran baharu letusan

Letusan gunung berapi dasar laut Hunga-Tonga-Hunga-Ha’apai menyebabkan keseluruhan bekalan air bersih di negara Pasifik Selatan, Tonga, tercemar, tatkala New Zealand memberi amaran kemungkinan letusan baharu bakal menyusul.

“Bekalan air seluruh Tonga telah tercemar dan orang ramai bergelut untuk mengakses air bersih. Tanaman negara juga telah musnah,” lapor Duta China ke Tonga, Cao Xiaolin.

Gunung berapi itu, yang terletak 65 kilometer (40 batu) di utara ibu kota Nuku’alofa di pulau utama Tongatapu, mula memuntahkan abu, wap, dan gas sejak pagi Jumaat lalu, sebelum meletus pada Sabtu.

Letusan gunung berapi kuat disusuli tsunami berhampiran Tonga menyebabkan “bencana yang tidak pernah berlaku sebelum ini,” kata pemimpin negara Pasifik itu pada Selasa.

Dalam kemas kini rasmi pertamanya sejak letusan gunung berapi itu, kerajaan Tonga mengesahkan tiga individu maut dan beberapa kecederaan lain, selain menggariskan skala kemusnahan yang luas.

Perdana Menteri Tonga, Siaosi Sovaleni berkata, semua rumah di Pulau Mango, di mana 36 penduduk tinggal, musnah.

Hanya dua rumah kekal di Pulau Fonoifua, dan kerosakan besar dilaporkan di Pulau Nomuka yang menempatkan 239 penduduk, katanya.

“Bencana yang tidak pernah berlaku sebelum ini melanda Tonga,” kata Sovaleni, sambil menambah “cendawan abu gunung berapi” meliputi semua 170 pulau di negara itu – dengan 36 daripadanya didiami – memberi kesan kepada keseluruhan lebih 100,000 penduduk.

Menurut pakar, letusan gunung berapi Hunga Tonga-Hunga Ha’apai berkemungkinan merupakan kejadian terbesar yang direkodkan sejak Gunung Pinatubo meletus di Filipina pada 1991.

Pada Selasa, Kementerian Luar New Zealand memberi amaran dan menjangkakan gunung berapi itu akan meletus sekali lagi yang bakal mencetuskan gelombang tsunami.

Jangkaan itu dibuat berdasarkan pemodelan oleh GNS Science, sebuah institut penyelidikan geologi New Zealand, kata kementerian itu.

“Senario yang paling berkemungkinan adalah untuk letusan berterusan dalam beberapa hari hingga minggu akan datang, dengan risiko tsunami berterusan ke Tonga dan New Zealand,” kata Kementerian Luar.

Letusan pada Sabtu menjana gelombang tsunami setinggi 49 kaki (15 meter) yang melanda pantai barat pulau utama Tonga, Tongatapu, dan pulau ‘Eua dan Ha’api. – Agensi


Jangkitan turun bawah 20,000, kumulatif positif hampiri 4 juta

Jangkitan harian baharu Covid-19 di seluruh negara dalam tempoh 24 jam semalam (Ahad, 20 Mac 2022), turun lagi buat hari keempat berturut-turut – di bawah 20,000 kes.

Berdasarkan trend jangkitan harian sekarang ini, kumulatif positif di Malaysia dijangka melepasi angka empat juta hari ini. Untuk rekod empat kes pertama Covid-19 di negara ini dikesan pada 25 Januari 2020 yang semuanya melibatkan kes import warga China.

Menurut Kementerian Kesihatan (KKM) dalam tempoh itu sebanyak 19,105 jangkitan baharu dilaporkan, turun 3,236 kes berbanding 22,341 kes pada Sabtu.

Angka itu menjadikan kumulatif kes sejak awal 2020 hingga semalam meningkat kepada 3,993,124 kes, dengan 3,684,665 pesakit telah pulih, 34,400 kes kematian, dan 274,059 kes aktif.

Menurut data laman sesawang CovidNOW, dariapda jumlah kes aktif itu 264,985 pesakit menjalani kuarantin di rumah; 1,623 ditempatkan di PKRC; 7,080 dimasukkan ke hospital; dan 371 pesakit dirawat di unit rawatan rapi (ICU), dengan 203 daripadanya memerlukan alat bantuan pernafasan.

Dalam tempoh minggu ini, majoriti jangkitan Covid-19 melibatkan kumpulan umur 18 hingga 29 tahun iaitu sebanyak 44,979 kes. Jumlah kes bagi kumpulan umur lain membabitkan:

Sejak 24 Februari 2021 hingga Sabtu, seramai 25,785,542 atau 79.0 peratus daripada populasi Malaysia telah lengkap menerima vaksin Covid-19 masing-masing.

Seramai 27,414,222 atau 84.0 peratus lagi menerima sekurang-kurangnya satu dos, dan 15,465,855 atau 65.7 peratus daripada populasi dewasa telah menerima dos penggalak.

Data CovidNOW juga menunjukkan empat negeri dan Wilayah Persekutuan yang mencatat peningkatan kes harian semalam melibatkan Johor, Pahang, Terengganu dan Labuan.

Johor merekodkan 1,441 jangkitan baharu berbanding 1,286 pada Sabtu, menjadikan kumulatif positif di negeri itu sebanyak 362,373 dengan 340,071 pesakit telah sembuh, 4,336 kes kematian, dan 17,966 kes aktif.

Daripada jumlah kes aktif itu seramai 17,070 pesakit menjalani kuarantin di rumah; 78 ditempatkan di PKRC; 780 dimasukkan ke hospital; dan 38 dirawat di ICU dengan 27 daripadanya memerlukan alat bantuan pernafasan.

Sehingga Sabtu, seramai 3,063,623 atau 80.7 peratus populasi di Johor telah lengkap divaksinasi, 3,270,199 atau 86.1 peratus menerima sekurang-kurangnya satu dos, dan 2,042,213 atau 74.7 peratus individu dewasa menerima dos penggalak.

Pahang pula mencatat 1,100 kes baharu berbanding 1,009 pada Sabtu; Terengganu (547 kes baharu, 413 Sabtu); dan Labuan (87 kes baharu, 72 Sabtu).

Pecahan kes Covid-19 mengikut negeri-negeri pada 20 Mac 2022.


Kes semalam turun, 5 kematian

Kementerian Kesihatan (KKM) memaklumkan jangkitan baharu Covid-19 dalam tempoh 24 jam semalam (Sabtu, 27 Ogos 2022) turun kepada 2,491 kes, berbanding 3,118 kes pada Jumaat.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,774,003 kes, dengan 4,703,299 pesakit telah sembuh, termasuk 3,715 yang pulih semalam.

Daripada jumlah jangkitan baharu semalam, 1,707 kes melibatkan individu yang telah menerima suntikan dos penggalak vaksin Covid-19, diikuti 536 kes (penerima dua dos); 240 (individu tidak divaksinasi); dan lapan kes (individu yang belum lengkap divaksinasi).

KKM juga memaklumkan sehingga kini, sebanyak 34,508 kes masih aktif, turun sedikit berbanding 35,737 yang dicatat pada Jumaat. Jumlah itu termasuk, 33,090 pesakit masih menjalani kuarantin di rumah (34,294 pada Jumaat); dan 22 ditempatkan di PKRC (23 pada Jumaat).

Seramai 1,324 pesakit lagi dirawat di hospital, turun berbanding 1,345 pesakit pada Jumaat, dan 72 pesakit dimasukkan ke unit rawatan rapi (75 pada Jumaat), dengan 49 daripadanya memerlukan alat bantuan pernafasan, meningkat berbanding 45 pesakit pada Jumaat).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Kes kematian yang dilaporkan semalam membabitkan masing-masing dua di Kuala Lumpur dan Selangor serta satu kes di Sarawak.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,196 kes, termasuk 7,694 kes BID.


PM kena konsisten, jangan ‘flip flop’ main isu PRU-15: Loke

Perdana Menteri (PM) Datuk Seri Ismail Sabri Yaakob dibidas DAP kerana sering bertukar pendirian berhubung isu pilihan raya umum ke-15 (PRU15).

Setiausaha Agungnya, Anthony Loke menyifatkan Ismail Sabri seringkali tidak konsisten berhubung pendiriannya melibatkan penetapan tarikh PRU-15 kerana nadanya yang bertukar-tukar semasa ditekan oleh pemimpin atasan UMNO khususnya kumpulan Kluster Mahkamah.

“Namun, dalam masa 48 jam sahaja, beliau telah menukar nada semasa berucap di Konvensyen BN (Barisan Nasional). Pokoknya, Perdana Menteri perlu konsisten dan tegas dalam pendiriannya,” katanya dalam hantaran di Facebook.

Loke mempertikaikan kenyataan Ismail Sabri semalam yang berkata tidak akan melengah-lengahkan untuk mengadakan PRU-15 walaupun sesaat apabila masanya sudah tiba.

Kenyataan Ismail Sabri tersebut dilihat berbeza dengan pendirian yang dinyatakan semasa wawancara di Tokyo baru-baru ini apabila berkata PRU-15 tidak akan diadakan selagi masalah inflasi dihadapi negara tidak ditangani terlebih dahulu.

Loke turut mengingatkan Ismail Sabri bahawa keputusan menasihati Yang di-Pertuan Agong untuk membubarkan Parlimen adalah budi bicara PM.

Katanya, keputusan yang begitu penting itu tidak seharusnya dipengaruhi oleh pihak yang tidak berkaitan yang hanya mementingkan survival politik mereka.

“Sekiranya beliau benar-benar ingin menangani isu inflasi daripada memanggil pilihan raya dalam tempoh terdekat, maka beliau sebagai Perdana Menteri perlu mencari konsensus merentasi parti supaya seluruh fokus nasional menjurus kepada agenda membantu rakyat,” katanya lagi.

Pada masa sama, Loke menegaskan DAP tidak pernah bimbang untuk menghadapi pilihan raya yang diadakan pada bila-bila masa tetapi kenyataan dan mesej “flip-flop” hanya akan menimbulkan ketidakstabilan politik yang berlanjutan dan akan memudaratkan lagi keadaan ekonomi negara.

“Kami telah bersedia. Isu utamanya ialah Perdana Menteri perlu lebih tegas dalam pendiriannya,” katanya.

Terdahulu, menerusi wawancara khas bersama Nikkei Asia di Tokyo baru-baru ini, Ismail Sabri dilaporkan masih menunggu waktu yang sesuai untuk membubarkan Parlimen.

Katanya lagi, kenaikan harga barang makanan serta kos sara hidup itu, dilihat berpunca dari ketegangan yang berlaku di peringkat global akibat peperangan antara Rusia dan Ukraine.


Ismail Sabri lemah, tak tunaikan janji sebab takut dengan Zahid: Muhyiddin

Sokongan kepada Datuk Seri Ismail Sabri Yaakob sebagai Perdana Menteri pada awalnya diharapkan dapat menstabilkan keadaan politik negara dan menguruskan negara baik, malangnya beliau gagal menggalas tanggungjawab tersebut.

Pengerusi Perikatan Nasional (PN), Tan Sri Muhyiddin Yassin menyifatkan Ismail Sabri sebagai lemah apabila terpaksa tunduk kepada kehendak Presidennya, Datuk Seri Ahmad Zahid Hamidi sehingga tidak menunaikan perjanjian yang dibuat dengan parti yang menyokongnya.

“Saya panggil dia ke rumah dan beritahu Mail (Ismail Sabri) engkau jadi Perdana Menteri. Tuan-tuan fikir macam mana agaknya? Dia Naib Presiden UMNO.

“Dalam sejarah politik UMNO ni kalau tak dia Presiden, tak pun Timbalan Presiden, tak pernah langsung Naib Presiden UMNO jadi Perdana Menteri. Saya buat macam itu untuk stabilkan politik negara dan supaya gabungan dalam Perikatan Nasional yang ada itu bersama dengan UMNO dapat kita pertahankan sampailah baru ini dibubarkan Parlimen.

“Tujuan apa niat kita ialah nak menjaga nak jaga kebajikan rakyat. Itu kita buat begitu, bukan sebab itu satu keputusan yang terbaik. Tapi dalam situasi keadaan luar biasa terpaksa kita buat.

“Tapi malang sekali. Datuk Ismail Sabri lemah tak pandai menguruskan ekonomi negara, masalah-masalah lain tidak terurus, malahan bila kita kata Ismail kau jadi Perdana Menteri kita ikat satu perjanjian,” katanya semasa Jelajah Prihatin di Masjid Tanah, Melaka malam tadi.

Muhyiddin mendedahkan berhubung kandungan dalam perjanjian yang dibuat dengan Ismail Sabri tersebut, antaranya melibatkan lantikan Jemaah Menteri, kuota-kuota jawatan Senator dan termasuk semua parti komponen dalam kerajaan perlu berbincang terlebih dahulu sebelum dibubarkan Parlimen.

Namun, Muhyiddin berkata disebabkan takut kepada Zahid, semua perjanjian tersebut tidak ditunaikan dan dihormati Ismail Sabri hanya semata-mata bimbang akan dipersoalkan ketua partinya itu.

“Ikatan itu untuk memastikan walaupun dia (Ismail Sabri) ada di situ dia kena hormatlah kita Perikatan Nasional, PAS ada kat situ, kita Bersatu dekat situ, Gerakan.

“Supaya apa-apa yang sewajarnya mereka laksanakan sebagai kerajaan dapat dikekalkan, satu jawatan menteri kalau ada kekosongan mesti diisi, jawatan Senatornya patut diisi ikut kuota-kuata.

“Jawatan menteri yang keluar parti itu perlu diganti, kemudian itu jawatan Timbalan Perdana Menteri, sebahagian peruntukan-peruntukan kalau nak ada pilihan raya duduklah bincang bersama-sama… Tak ada satu pun, tak ada satu pun dalam perjanjian itu dilaksanakan.

“Patutnya hormat. Saya nak cerita ni bukan pasal apa, dia tak laksanakan kerana dia takut dengan Zahid Hamidi,” katanya lagi.


Jabatan Kesihatan Selangor siasat dakwaan jururawat meninggal lepas divaksin

Jabatan Kesihatan Negeri Selangor (JKNS) akan menjalankan siasatan terperinci berhubung dakwaan seorang ketua jururawat meninggal dunia selepas menerima suntikan vaksin seperti yang tular di media sosial.

Pengarahnya, Datuk Dr Sha’ari Ngadiman, berkata pihaknya akan menjalankan siasatan sebelum kenyataan rasmi mengenainya dikeluarkan Kementerian Kesihatan Malaysia (KKM), lapor Berita Harian.

“Saya akan menjalankan siasatan terperinci berhubung dakwaan itu, terutama dakwaan dipaksa menerima vaksin. Ini kerana kebiasaannya, bagi kes-kes pesakit yang berisiko tinggi, mereka hanya akan diberikan suntikan di fasiliti kesihatan, tidak dibenarkan disuntik di fasiliti luar.

“Saya akan semak dan akan beri laporan terperinci sebelum kenyataan rasmi dikeluarkan oleh pihak kementerian” katanya.

Terdahulu, tular di media sosal seorang wanita mendakwa kakaknya yang juga ketua jururawat sebuah klinik kerajaan di Selangor meninggal dunia selepas didakwa dipaksa menerima vaksinasi.

Menerusi video yang tular itu, wanita berkenaan mendakwa kakaknya yang menghidap penyakit kanser payu dara tahap dua dan diabetes, meninggal dunia selepas mengambil vaksin Pfizer pada 23 Julai lalu kerana perlu memulakan tugas.


Tak salah PBT arah papan tanda kedai papar tulisan Jawi: Mahkamah

Mahkamah Rayuan hari ini (16 Februari 2023) menegaskan adalah tidak menjadi satu kesalahan dari segi Perlembagaan apabila Pihak Berkuasa Tempatan (PBT) mengarahkan setiap papan tanda kedai memaparkan tulisan Jawi.

Sehubungan itu, panel tiga hakim yang bersidang menolak rayuan dua ahli perniagaan dari Kuantan yang mengambil tindakan undang-undang terhadap keputusan PBT mengarahkan setiap papan tanda kedai memaparkan tulisan Jawi.

Panel tiga Hakim Mahkamah Rayuan dipengerusikan Yaacob Md Sam sebulat suara memutuskan tiada rasional, atau tidak munasabah atau menyalahi undang-undang arahan pihak berkuasa negeri untuk melaksanakan penggunaan tulisan Jawi pada papan tanda di premis perniagaan.

“Dasar itu tidak melanggar Perkara 5 atau Perkara 8 Perlembagaan Persekutuan. Justeru, kami menolak rayuan perayu. Perintah Mahkamah Tinggi disahkan. Memandangkan ini perkara yang melibatkan kepentingan awam, tiada perintah mengenai kos,” kata hakim menurut laporan Bernama.

Dua lagi hakim dalam panel itu ialah P Ravinthran dan Nazlan Ghazali.

Ahli perniagaan, Jehan Abdullah dan Dana Palan Arunachalam merayu terhadap keputusan Mahkamah Tinggi Kuantan pada 5 Ogos 2021, yang antara lain memutuskan mereka tidak mempunyai “locus standi” untuk membawa tindakan undang-undang kerana mereka hanya memegang lesen perniagaan, tetapi tidak memiliki premis perniagaan.

Antara lain, Mahkamah Tinggi juga menyatakan tulisan Jawi boleh digunakan untuk menyampaikan maksud dalam bahasa Melayu, oleh itu ia merupakan sebahagian daripada bahasa kebangsaan.

Pada mulanya, Jehan dan Dana Palan turut disertai seorang lagi lelaki, iaitu Phang Long Yen dalam permohonan semakan kehakiman mereka terhadap Majlis Perbandaran Kuantan (MPK) dan kerajaan Pahang pada 2020.

Phang kemudiannya meninggal dunia dan bukan pihak dalam rayuan hari ini.

Ahli perniagaan itu, antara lain, memohon perintah membatalkan arahan MPK dalam surat bertarikh April 2019 supaya perniagaan menggunakan tulisan Jawi pada papan tanda di premis mereka.

Mereka memohon perintah membatalkan keputusan exco kerajaan negeri pada 1 Mac 2018 untuk menggalakkan penggunaan tulisan Jawi.

Mereka juga menuntut pengisytiharan Seksyen 107 (2) Akta Kerajaan Tempatan 1976 bertentangan Perkara 8 (kesamarataan) Perlembagaan.

Peruntukan itu menyatakan setiap lesen atau permit yang diberikan hendaklah tertakluk kepada syarat dan sekatan, sebagaimana difikirkan sesuai oleh PBT dan boleh dibatalkan pada bila-bila masa tanpa memberi alasan.

Media melaporkan kerajaan Pahang pada 2018 memutuskan semua premis perniagaan dan papan tanda jalan akan menggunakan tulisan Jawi dalam usaha memartabatkan penggunaan tulisan Jawi.

Pemilik premis boleh didenda sehingga RM250 dan lesen perniagaan mereka dibatalkan, jika enggan mematuhi arahan itu.

Dalam prosiding rayuan itu, MPK diwakili peguam Ong Siew Wan dan Saiful Edris Zainuddin bertindak bagi kerajaan Pahang, manakala perayu diwakili peguam T Gunaseelan.


MAHB catat penyusutan trafik penumpang 76.8 peratus

Rangkaian lapangan terbang Malaysia Airports Holdings Bhd (MAHB) mencatatkan penurunan sebanyak 76.8 peratus dengan 5.9 juta trafik penumpang bagi suku pertama 2021 disebabkan pengenaan semula Perintah Kawalan Pergerakan berkuat kuasa 13 Januari 2021 di Malaysia.

Memetik laporan Bernama, MAHB bagaimanapun berkata Lapangan Terbang Antarabangsa Istanbul Sabiha Gokcen (SGIA) terus menunjukkan pemulihan secara beransur-ansur dalam trafik terutamanya dalam sektor domestik berikutan pelancaran vaksin Turki mulai Januari 2021.

”Sektor domestik dan antarabangsa masing-masing merosot 68 peratus dan 87.3 peratus pada suku pertama 2021 berbanding tempoh yang sama tahun lepas dengan 1.5 juta dan 4.4 juta pergerakan penumpang.

“Pada asas dua belas bulan, rangkaian lapangan terbang MAHB mencatatkan 23.4 juta trafik penumpang, pengurangan sebanyak 82.5 peratus dalam tempoh yang sama sebelumnya,” katanya dalam ‘Passenger Traffic Snapshot Mac 2021’ kepada Bursa Malaysia hari ini.

Pergerakan penumpang Malaysia berkurangan sebanyak 91 peratus manakala SGIA menguncup 40 peratus berbanding suku pertama 2020.

“Trafik penumpang Mac 2021 bagi rangkaian lapangan terbang MAHB susut 53.4 peratus kepada 2.2 juta penumpang. Sektor domestik serta antarabangsa masing-masing merosot 45.3 peratus dan 67.8 peratus.

”Pergerakan penumpang Malaysia berkurangan sebanyak 82.1 peratus pada Mac 2021. Pergerakan penumpang domestik dan antarabangsa masing-masing menurun 75.9 peratus dan 91.9 peratus,” katanya.


‘Lawatan guna wang rakyat tapi balik enggan perjelaskan pula’

Perikatan Nasional (PN) membidas penyokong kerajaan Pakatan Harapan-Barisan Nasional (PH-BN) yang mempertikaikan tindakan ahli Parlimen PN memperbesar-besarkan isu kunjungan Perdana Menteri, Datuk Seri Anwar Ibrahim ke Arab Saudi.

Walaupun, usul tergempar dibawa Ahli Parlimen PN Machang, Wan Ahmad Fayhsal Wan Ahmad Kamal di Parlimen bagi membincangkan kunjungan yang dianggap ‘memalukan Malaysia’ ditolak Speaker Dewan Rakyat, ia tidak terhenti di situ sahaja.

Beberapa soalan yang dibangkitkan dalam Dewan Rakyat juga tidak dijawab sama ada oleh Anwar sendiri atau Menteri Luar, Datuk Seri Zambry Abdul Kadir, sebaliknya Kementerian Luar hanya mengeluarkan kenyataan media.

Menjawab kenyataan beberapa pihak yang mempersoalkan kenapa perkara itu mahu ‘dibisingkan’, Wan Ahmad Fayhsal berkata adalah menjadi tugas pembangkang untuk melakukan semak dan imbang terhadap sebarang usaha dilakukan kerajaan PH-BN.

Ketua Armada Bersatu Malaysia itu yang juga Ketua Portfolio Hal Ehwal Antarabangsa Ahli Parlimen PN, turut mempertikaikan penyertaan Menteri Komunikasi dan Digital dalam kunjungan itu, sebaliknya Menteri di Jabatan Perdana Menteri (Hal Ehwal Agama) tidak dibawa bersama.

Menurutnya ketika pulang dari lawatan rasmi ke Turkiye, Perdana Menteri bergegas menjelaskannya di Dewan Rakyat tanpa ditanya oleh sesiapa.

“Tapi bila pulang dari Arab Saudi tidak pula bergegas nak laporkan ke Dewan Rakyat. Menteri Luar Negeri senyap langsung.

“Ada tanya kenapa bising?

“Kamu pergi buat lawatan rasmi guna duit rakyat. Bawa Menteri Komunikasi dan Digital entah apa tugasan beliau untuk lawatan ini. Menteri Agama pula ditinggalkan.

“Semua ini persoalan yang saya dan ahli-ahli Parlimen lain ingin tahu agar jawapan sampai kepada rakyat! Ini maksud “accountability”!” katanya dalam kenyataan hari ini (28 Mac 2023), selepas usul beliau ditolak.

Minggu lalu, Anwar bersama rombongannya mengadakan lawatan rasmi ke Arab Saudi yang mana mereka gagal bertemu dengan pemerintah “de facto” kerajaan Putera Mahkota Mohammed Bin Salman, dan Raja Arab Saudi, Raja Salman bin Abdulaziz Al-Saud.

Sejak itu, wakil rakyat PN menuntut penjelasan daripada kerajaan berhubung lawatan berkenaan terutamanya di Dewan Rakyat, yang dianggap boleh menjejaskan hubungan diplomatik dan politik kedua-dua negara.

“Kami faham Speaker Dewan Rakyat adalah lantikan pihak kerajaan tapi janganlah hal kepentingan rakyat yang boleh beri kesan kepada kuota jemaah haji dan penjualan minyak sawit kepada Arab Saudi tidak diberi layanan yang wajar.

“Kemaluan besar dek kegagalan lawatan rasmi ini perlu ada yang dipertanggungjawabkan – Menteri Luar, Pejabat Perdana Menteri atau Perdana Menteri sendiri? The buck has to stop somewhere! Jangan berulang kesipuan diplomatik ini kerana melibatkan maruah negara.

“Tugas kami semak dan imbang, benda yang betul kita tidak akan bangkang seperti lawatan ke Kemboja, Thailand, Filipina, Indonesia sebelum ini – semuanya teratur dan baik untuk negara tetapi dalam soal lawatan rasmi ke Arab Saudi – ini masalah yang perlukan penjelasan!,” katanya lagi.

Kerajaan takut nak bincang lawatan PMX ke Arab Saudi, usul PN ditolak


Kes baharu naik walaupun bandar Xi’an di China kena ‘lockdown’

Jangkitan harian Covid-19 di bandar Xi’an di China dilaporkan terus meningkat, dengan syarikat tempatan mengehadkan aktiviti tatkala ‘hot spot’ Covid-19 terbaharu negara itu memasuki hari ketiga penutupannya atau ‘total lockdown’.

Xi’an, sebuah bandar raya barat laut China dengan 13 juta, mengesan 75 kes penularan tempatan dengan simptom yang disahkan pada 24 Disember, jumlah kes harian tertinggi tahun ini, menurut data rasmi pada Sabtu.

Keseluruhan sejak 9 Disember hingga 24 Disember sebanyak 330 kes telah dikesan. Walaupun angka itu jauh lebih rendah berbanding kes di negara lain, bandar itu mengambil tindakan tegas seiring dengan polisi ditetapkan Beijing untuk menghalang kes tempatan secepat mungkin.

Penduduk dilarang meninggalkan bandar tanpa kebenaran daripada majikan atau pihak berkuasa tempatan dan hanya seorang isi rumah dibenar untuk keluar membeli barang keperluan setiap dua hari sekali.

Ahli keluarga lain tidak boleh meninggalkan rumah melainkan mereka mempunyai pekerjaan penting atau perkara mendesak yang diluluskan oleh majikan atau pihak berkuasa.

“Setakat ini titik perubahan wabak itu masih belum tiba, dan sekatan yang ketat diperlukan,” kata Dr Zhang Boli, pakar perubatan yang membantu menyediakan tindak balas dan rawatan awal Covid-19 di China, memberitahu media kerajaan.

Pegawai tempatan juga telah menghadapi hukuman atas wabak itu dan penerbangan domestik yang dijadualkan berlepas dari bandar pada hari Jumaat telah dibatalkan.

Xi’an ChenXi Aviation Technology, pembekal teknologi penerbangan kepada tentera China, berkata syarikat itu telah menggantung pengeluaran buat sementara waktu berikutan penularan semula Covid-19 yang dijangka menjejaskan pendapatan operasinya pada 2021.

Bandar Xi’an, yang memulakan ujian saringan besar-besaran pada Sabtu, mengumumkan tiada jangkitan yang disebabkan oleh varian Omicron.

Di seluruh negara, China telah melaporkan segelintir jangkitan Omicron dalam kalangan pelancong antarabangsa dan di selatan negara itu. – Agensi


Bubar Parlimen jika kajian sikap pengundi menyebelahi BN: Ismail Sabri

Datuk Seri Ismail Sabri Yaakob berkata beliau akan membubarkan Parlimen bagi memberi laluan kepada pilihan raya umum ke-15 (PRU-15) sekiranya laporan mengenai kajian sikap pengundi oleh Wanita Barisan Nasional (BN), memihak kepada gabungan itu.

Perdana Menteri berkata tidak dinafikan laporan daripada wanita BN selalu tepat dan akan menimbang pembubaran Dewan Rakyat jika wanita yakin kemenangan akan menyebelahi gabungan itu sekiranya PRU-15 diadakan nanti, lapor Bernama.

“Bukan saya tak percaya pada yang lain, tetapi laporan kajian oleh wanita ini memang selalunya tepat, dan jika saya terima laporan lengkap kajian sikap Wanita (BN) yang mengatakan BN akan menang (PRU15) saya akan bubarkan Parlimen,” katanya semasa sesi Bicara Hati PM pada Konvensyen Wanita BNhari ini.

Ismail Sabri berkata beliau mempertanggungjawabkan Wanita BN untuk menjalankan kajian sikap itu bukan hanya kepada penyokong BN tetapi juga penyokong gabungan lain dan pengundi atas pagar.

Langkah ini katanya bagi mengetahui kekuatan BN pada PRU-15 dan memastikan gabungan itu menang dan memerintah kerajaan sepenuhnya.

“Sebab itu, saya bagi tanggungjawab pada Wanita komponen juga untuk lakukan kajian sikap ini, bukan hanya Wanita UMNO, kerana tujuan kita PRU kira nak menang dan memerintah, jika laporan meyakinkan, saya akan berbincang dengan Top five untuk bubarkan Parlimen,” katanya pada sidang media selepas sesi Bicara Hati Perdana Menteri itu.

Ismail Sabri yang juga Naib Presiden UMNO berkata Wanita BN perlu terus menjadi lidah kerajaan untuk menyampaikan maklumat tepat kepada akar umbi.

Katanya ini kerana, banyak fakta telah dikelirukan oleh pembangkang dan menjadi peranan jentera Wanita untuk memperbetulkan kesilapan tersebut.

“Dalam PRU bukan emosi yang akan tentukan kemenangan tetapi fakta. Hari ini, kita lihat tekanan pada kerajaan semakin bertambah. Yang penting bagaimana kita jawab, jangan kita biar tanpa menjawab,” tegas beliau.

Dalam pada itu, beliau mengingatkan bahawa kekuatan Wanita BN perlu diperkukuhkan untuk menghadapi senario politik yang semakin mencabar.

Malah, Wanita BN juga diingatkan agar tidak sekali-kali memandang rendah akan kebolehan lawan.

“Saya yakin dengan semangat wanita BN, kita mampu kekalkan kuasa dengan kerjasama dari Wanita,” katanya.


BAM ambil tindakan tegas gantung Zii Jia, Jin Wei selama dua tahun

Pemain badminton perseorangan lelaki utama negara Lee Zii Jia yang mahu berhenti daripada Persatuan Badminton Malaysia (BAM), terpaksa membayar harga yang tinggi apabila badan itu memutuskan untuk menggantungnya daripada bermain dalam kejohanan antarabangsa untuk tempoh dua tahun.

Timbalan Presiden BAM Datuk Seri Jahaberdeen Mohamed Yunood berkata pihaknya tidak akan mendaftarkan Zii Jia untuk mana-mana kejohanan untuk tempoh dua tahun, bermula 18 Jan, menurut laporan Bernama.

Jahaberdeen yang juga Pengerusi Jawatankuasa Penasihat Perundangan BAM berkata persatuan itu telah pun mengadakan beberapa siri perbincangan bersama pemain nombor tujuh dunia itu, sejak beliau menghantarkan surat peletakan jawatannya pada 11 Jan.

“Bagaimanapun Zii Jia tetap dengan keputusannya, dan pada satu daripada perbincangan tersebut berkata yang beliau tidak dapat tahan tekanan berada di dalam skuad kebangsaan dan gaya hidup ditetapkan di Akademi Badminton Malaysia (ABM), disamping memberikan beberapa terma, yang kami tolak.

“Terma tersebut adalah untuk beliau mempunyai pasukan kejurulatihannya dan kakitangan sokongannya sendiri, merancang kejohannnya sendiri dan untuk mempunyai penajanya sendiri. Kami dengan berat hati membuat keputusan sukar ini demi kepentingan negara dan kesan kewangan, selepas membimbing pemain ini selama 11 tahun,” katanya dalam satu sidang media di ABM di sini hari ini.

BAM juga membuat keputusan untuk mengenakan tindakan kepada bekas juara remaja dunia Goh Jin Wei yang secara tiba-tiba meninggalkan BAM atas alasan kesihatan, dengan hukuman yang sama bermula 31 Okt 2021.

Untuk bermain dalam sebarang kejohanan diiktiraf Persekutuan Badminton Dunia (BWF) seseorang pemain itu perlu didaftarkan menerusi persatuan badminton kebangsaan.

Bagaimanapun Jahaberdeen berkata, pada masa ini BAM tidak bercadang untuk mengenakan denda kepada kedua-dua pemain tersebut.

Jahaberdeen berkata pemain-pemain itu boleh membuat rayuan pada bila-bila masa, manakala pintu untuk mereka kembali kepada BAM juga masih terbuka.

Sebelum ini BAM telah menggantung pemain seperti Tan Chung Seang dan Toh Ee Wei kerana meninggalkan kem latihan negara. Bagaimanapun Ee Wei kemudiannya menyertai semula BAM.


Isu eksport ketum, Kedah serah kepada kerajaan pusat buat keputusan

Kerajaan Kedah menyerahkan sepenuhnya kepada kerajaan Persekutuan untuk membuat keputusan, sama ada cadangan untuk mengeksport daun ketum diluluskan atau sebaliknya, kata Menteri Besar Datuk Seri Muhammad Sanusi Md Nor.

Beliau berkata cadangan yang dibuatnya pada 16 Mac lalu, supaya kerajaan Persekutuan membenarkan Kedah mengeksport daun ketum untuk tujuan perubatan ke luar negara, khususnya Thailand itu, baharu diperingkat cadangan dan bukan diluluskan olehnya, menurut laporan Bernama.

“(Apa) yang saya cadangkan sebelum ini, bukan saya lulus…dak…itu baru di peringkat cadangan sahaja, dan Bahagian Perancang Ekonomi Negeri (BPEN) akan sediakan kertas cadangan untuk dihantar kepada kerajaan Persekutuan.

“Kuasa untuk tentukan sama cadangan itu boleh atau tidak, hanya boleh diputuskan oleh kerajaan Persekutuan, bukan kerajaan negeri. Tetapi, ini merupakan satu solusi yang kita cadangkan supaya aktiviti penyeludupan daun ketum tidak lagi berlaku,” katanya.

Beliau berkata demikian ketika menggulung perbahasan usul menjunjung kasih titah ucapan Sultan Kedah Sultan Sallehuddin Sultan Badlishah, pada persidangan Dewan Undangan Negeri (DUN) Kedah di sini hari ini.

Muhammad Sanusi berkata kertas cadangan yang akan dihantar kepada kerajaan Persekutuan itu, adalah untuk mengusulkan kaedah pelaksanaan eksport daun ketum ke luar negara.

“Ketum ini bukan baharu ditanam semalam, ia sudah ada di tempat kita sejak sekian lama lagi. Banyak penyeludupan ketum berlaku sebab permintaan tinggi dari negara luar, sehingga menyebabkan agensi-agensi penguatkuasaan negara banyak memberi fokus kepada aktiviti penyeludupan daun ketum ini,” katanya.

Sementara itu, pada sidang media selepas sesi penggulungan itu, Muhammad Sanusi berkata kerajaan negeri juga akan mengambil kira cadangan dan pendapat dari semua Ahli Dewan Undangan Negeri (ADUN) negeri, agensi penguatkuasa, pekebun dan mereka yang menanam ketum, dalam penyediaan kertas cadangan berkenaan.

“Tidak salah beri cadangan. Kalau cadangan itu tidak dapat dipertimbangkan oleh kerajaan Persekutuan, kita akur dan akan hadapi situasi penyeludupan ini seperti sekarang, dan kalau ada perkara yang hendak digubal, kita boleh tunggu sehingga satu keputusan diberi.

“Tetapi, memang ada kebaikan eksport daun ketum ini daripada ia dibiarkan diseludup dan disalah guna. Sebenarnya, daun ketum itu tidak salah, yang salah apabila orang lain salah guna dengan memproses menjadikan bahan terlarang,” katanya.

Tambahnya, sekiranya cadangan berkenaan diluluskan nanti, akan ada peraturan ketat yang perlu dikuatkuasakan, supaya tidak berlaku ketirisan dalam proses mengeksport daun ketum.

Persidangan DUN Kedah kali ini yang berlangsung selama empat hari mulai Ahad, ditangguhkan hari ini sehingga ke satu tarikh yang akan dimaklumkan kelak.


2,023 kes baharu, sifar kematian

Jumlah jangkitan baharu Covid-19 di seluruh negara dalam tempoh 24 jam semalam (Sabtu, 15 Oktober 2022), termasuk 13 kes import, turun sedikit kepada 2,023 kes, berbanding 2,231 yang dicatat pada Jumaat, lapor Kementerian Kesihatan (KKM).

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,865,480 kes, dengan 4,803,485 pesakit telah sembuh, termasuk 1,699 yang pulih semalam.

Menurut data laman sesawang Github KKM, daripada jumlah kes baharu itu, 1,477 kes melibatkan individu yang telah menerima suntikan dos penggalak; 370 kes (penerima dua dos); 168 kes (individu tidak divaksinasi); dan lapan kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 23,881 kes masih aktif, meningkat lagi berbanding 23,557 kes yang dilaporkan sehingga Jumaat.

Daripada jumlah itu, 22,882 pesakit masih menjalani kuarantin di rumah (22,547 pesakit pada Jumaat); 965 dirawat di hospital (976 Jumaat); dan 34 pesakit dimasukkan ke unit rawatan rapi (kekal seperti Jumaat), dengan 20 daripadanya memerlukan alat bantuan pernafasan (21 Jumaat).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

KKM juga memaklumkan bahawa dalam tempoh 24 jam semalam, tiada pesakit Covid-19 meninggal dunia. Kali terakhir Malaysia mencatat sifar kematian ialah pada 20 Jun lalu.

Untuk rekod, Malaysia kali pertama mencatatkan kes kematian akibat Covid-19 ialah pada 17 Mac 2020 dan sehingga kini jumlah angka korban kekal kepada 36,415 kes.

Daripada jumlah yang dilaporkan itu, sebanyak 7,742 kes adalah kematian di luar fasiliti kesihatan (BID) atau brought in death.


Buat PRU-15 semasa waktu tenang, bukan ketika banjir: Dr Mahathir

Bekas Perdana Menteri Tun Dr Mahathir Mohamad mencadangkan supaya Pilihan Raya Umum ke-15 (PRU-15) diadakan selepas musim banjir bagi mengelak berlaku kejadian tidak diingini terhadap pengundi yang keluar menunaikan tanggungjawab mereka.

Bercakap kepada pemberita selepas mengadakan sesi dialog dan suai kenal bersama badan bukan kerajaan (NGO) di sini hari ini, Dr Mahathir berkata selain mengambil kira faktor keselamatan, bencana banjir juga menyukarkan pergerakan pengundi, menurut laporan Bernama.

“Masa yang sesuai ialah waktu tenang bukan sewaktu bencana, tidak berlaku banjir atau angin kencang. Kalau musim banjir bukan sahaja sukarkan pergerakan malah mungkin mendatangkan musibah seperti kecederaan atau kematian.

“Sebab itu waktu banjir tidak sesuai untuk adakan pilihan raya,” katanya ketika ditanya tarikh yang sesuai untuk pembubaran Parlimen bagi memberi laluan kepada PRU-15.

Beliau berkata setiap parti yang bertanding juga dapat membuat persediaan rapi sekiranya PRU15 diadakan bukan ketika musim banjir.

Dalam pada itu, beliau berkata Gerakan Tanah Air (GTA) masih belum menetapkan calon yang akan mewakili gerakan itu pada PRU15.

Ditanya perkembangan pendaftaran GTA, Dr Mahathir yang juga Pengerusi Penaja GTA berkata Jabatan Pendaftaran Pertubuhan (RoS) akan memberikan maklum balas dalam tempoh sebulan dari tarikh penyerahan permohonan logo serta pendaftaran gerakan itu.

Pada 6 Sept lepas, jawatankuasa penaja GTA telah bertemu Ketua Pengarah RoS Mohd Nawardi Saad bagi menyerahkan dokumen berkaitan serta berbincang berhubung pendaftaran itu.

GTA ditubuhkan pada 4 Ogos lepas, disertai empat parti iaitu Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Perikatan India Muslim Nasional (Iman).


Harap dapat kekal jawatan Menteri, kata Zuraida

Datuk Zuraida Kamaruddin berharap pertemuan dengan Perdana Menteri Datuk Seri Ismail Sabri Yaakob nanti akan dapat memberi hasil yang baik sekurang-kurangnya dapat kekal menjadi Menteri.

Ahli Parlimen Ampang itu yang juga Menteri Perusahaan Perladangan dan Komoditi berkata masih menunggu tarikh untuk berjumpa Ismail Sabri dan berharap jawatan sebagai Menteri dapat dikekalkan bagi meneruskan semua perancangan kementerian yang diterajuinya dapat disempurnakan.

“Perdana Menteri sudah umumkan, satu dunia sudah tahu (mengenai perjumpaan). Saya mengharapkan berita baik. Ya, kekal jawatan itu (Menteri).

“Untuk habiskan program atau perancangan yang saya mulakan dan untuk stabilkan negara,” katanya dipetik laporan Harian Metro hari ini.

Zuraida terdahulu merasmikan program Enhancing Empowerment of Women di sebuah hotel di Sungai Siput hari ini.

Turut hadir, Ahli Parlimen Sungai Siput, S. Kesavan dan Presiden Parti Bangsa Malaysia (PBM) Perak, Paul Yong Choo Kiong.

Khamis lalu, media melaporkan Perdana Menteri akan bertemu Zuraida minggu depan bagi membincangkan kedudukannya sebagai Menteri Perusahaan Perladangan dan Komoditi.

Pada 26 Mei lalu Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai PBM.

Zuraida menjelaskan langkahnya menyertai PBM kerana tertarik dengan perjuangan parti baharu berkenaan.

Terdahulu, Presiden Bersatu Tan Sri Muhyiddin Yassin berkata Ismail Sabri berhak untuk menentukan individu yang akan dilantik bagi menggantikan jawatan yang disandang Zuraida.

Muhyiddin menjelaskan lantikan Zuraida sebelum ini sebagai Menteri sebelum adalah atas kapasitinya sebagai ahli parti tersebut, bagaimanapun terserah kepada Ismail Sabri untuk membuat keputusan berhubung jawatan tersebut.

“Jadi apa pun saya dah beritahu bahawa dari segi pendirian kita Datuk Zuraida dahulu duduk di situ ialah atas kapasiti dia sebagai ahli Bersatu.

“Dan memang pun semenjak saya dulu pun sampailah ke hari ini ialah kuota tapi keputusan untuk melantik siapa itu hak Perdana Menteri,” katanya.

Namun, Pengerusi Perikatan Nasional (PN) itu menjelaskan nama calon baharu bagi jawatan menteri tersebut akan dikemukakan untuk Ismail Sabri membuat pertimbangan sewajarnya.

“Dan bila itu kita akan mencalonkan nama yang dianggap sesuai untuk menggantikan Zuraida disitu,” jelasnya lagi.


Pakar syor Indonesia laksana darurat di wilayah catat kes Omicron

Susulan peningkatan semula kes Covid-19, pakar epidemiologi menyarankan pemerintah Republik Indonesia mengenakan perintah Pemberlakukan Pembatasan Kegiatan Masyarakat Tahap 4 (PPKM Tahap 4) di wilayah yang merekodkan kes varian Omicron.

Tri Yunis Miko Wahyono dari Universiti Indonesia berkata pelaksanaan PPKM Tahap 4 itu tidak dapat dielakkan lagi dalam menangani penularan Covid-19.

“Ia tidak dapat dielakkan. Apa yang boleh dilakukan ialah mengurangkan jumlah kes harian dengan melaksanakan sekatan sosial,” katanya.

Beliau menjelaskan bagi mengekang peningkatan kes harian baharu, langkah yang perlu diambil ialah mengenakan PPKM Tahap 4 di kawasan yang disahkan merekodkan kes varian Omicron Covid-19.

“PPKM (berbeza-beza) peringkatnya, tetapi Tahap 4 dilaksanakan di semua wilayah yang mempunyai kes Omicron,” tegasnya. PPKM Tahap 4 sebelum ini dikenali sebagai PPKM Darurat.

Sementara itu, berhubung peningkatan kes dalam kalangan pengembara antarabangsa, Wahyono menasihatkan perjalanan ke luar negara hanya diluluskan bagi mereka yang perlu melakukan perkara yang mendesak dan perlu membuktikannya.

Indonesia terus mencatatkan peningkatan dalam jumlah kes baharu Covid-19 sejak kebelakangan ini, dengan jangkitan harian pada 27 Januari 2022 mencecah 8,077 kes baharu.

Angka itu menunjukkan peningkatan berbanding 7,010 kes baharu yang dilaporkan pada 26 Januari 2022 dan 4,878 kes pada 25 Januari 2022.

Sebelum ini, Menteri Kesihatan Budi Gunadi Sadikin, pada Khamis melaporkan bahawa sehingga 26 Januari 2022, jumlah kes Omicron di Indonesia mencecah 1,988.

Namun, beliau menyeru masyarakat agar tidak terlalu panik dalam menghadapi penularan varian Omicron kerana selain gejalanya lebih ringan, kerajaan menyediakan langkah berjaga-jaga terhadap potensi gelombang ketiga Covid-19.

“Aspek yang paling penting adalah mematuhi protokol kesihatan, memakai pelitup muka, dan tidak bersesak-sesak,” tegasnya.

Sejak awal 2020 hingga semalam, Indonesia merekodkan 4,319,175 kumulatif kes positif, dengan 4,131,333 pesakit telah sembuh, dan 144,268 kematian. – Antara


Tular kawat berduri di tangga: Penduduk ada laluan lain

Penduduk Blok C Projek Perumahan Rakyat (PPR) Kampung Baru Air Panas, Wangsa Maju mempunyai laluan alternatif lain untuk turun selepas kawat berduri dipasang di tangga susulan dikenakan Perintah Kawalan Pergerakan Diperketatkan (PKPD).

Ketua Polis Daerah Wangsa Maju Superintendan Ashari Abu Samah berkata pemasangan kawat itu dipersetujui dalam mesyuarat penyelarasan PKPD yang turut dihadiri Jabatan Bomba dan Penyelamat Malaysia (JBPM).

Beliau mengulas gambar tular di media sosial yang menunjukkan beberapa anggota Angkatan Tentera Malaysia (ATM) memasang kawat berduri di laluan tangga Blok C PPR berkenaan, menyebabkan timbul kebimbangan dalam kalangan netizen berhubung keselamatan penduduk jika berlaku kecemasan.

Ashari memaklumkan pemasangan kawat berduri di laluan tangga blok tersebut, bagi mengelakkan penduduk keluar atau masuk setelah bangunan itu diletak di bawah PKPD bermula semalam hingga 16 Julai.

Katanya, polis dan anggota ATM juga sentiasa mengambil langkah berjaga-jaga dan bersiap sedia, dalam menghadapi sebarang kemungkinan.

“Terdapat kekeliruan yang timbul apabila gambar kawat duri di laluan tangga tersebut tular, disebarkan kerana penduduk berasa bimbang sekiranya berlaku kecemasan.

“Untuk makluman sekiranya berlaku kecemasan, pihak ATM berkemampuan untuk membuka kawat duri tersebut dalam tempoh masa yang singkat, dan kami sentiasa berada di laluan tersebut untuk memantau situasi semasa,” katanya dalam kenyataan hari ini.

Pada masa sama beliau turut menasihati orang ramai supaya tidak menyebarkan sebarang maklumat yang menimbulkan kegusaran masyarakat.

Ashari berkata polis sentiasa mengutamakan keselamatan dan kesejahteraan masyarakat dan mana-mana individu yang mempunyai sebarang maklumat atau pertanyaan boleh menghubungi Hotline Polis Kuala Lumpur di talian 03-2115 9999 atau balai polis berhampiran.


Kerajaan belum bincang laksanakan GST semula setakat ini: Mat Maslan

Tiada sebarang keputusan muktamad atau perbincangan mengenai pelaksanaan semula Cukai Barang dan Perkhidmatan (GST) sejak Kerajaan Perpaduan ditubuhkan, kata Timbalan Menteri Kewangan Datuk Seri Ahmad Maslan.

Ahmad berkata buat masa ini kerajaan akan terus melaksanakan pendekatan percukaian sedia ada pada masa ini dan sekiranya terdapat perbincangan berhubung pengenalan GST, ia akan diumumkan kelak.

“Setakat itulah yang boleh saya katakan (mengenai GST). Kerajaan belum berbincang atau ada sebarang keputusan mengenainya,” katanya kepada pemberita selepas merasmikan Konvensyen Akauntan Nasional 3.0 hari ini.

Ahmad bagaimanapun menyifatkan pelaksanaan GST sebagai satu langkah baik sehinggakan 83 peratus negara di dunia telah melaksanakan sistem percukaian tersebut.

Dalam pada itu, beliau berkata kerajaan kini sedang meneliti cara untuk menambah pendapatan kerajaan tanpa perlu memperkenalkan cukai baharu.

“Usaha ke arah itu sedang dibuat. Sebagai contoh, kita boleh mengurangkan ketirisian dari segi penyeludupan (barangan). Ada yang menyatakan bahawa pelarian cukai rokok misalnya membabitkan jumlah lebih kurang RM5 bilion.

“Jika kita dapat mengetatkan semua perkara bagi mengelak pelarian cukai dan penyeludupan rokok, maka tanpa sebarang cukai baharu, kerajaan boleh mendapat (pendapatan) tambahan sebanyak RM3 bilion hingga RM5 bilion,” katanya.

Mengulas isu kenaikan Kadar Dasar Semalaman (OPR), beliau berkata pihak Bank Negara (BNM) wajar memberi penjelasan kepada rakyat jika terdapat sebarang pengumuman baharu mengenainya.

Beliau juga telah memaklumkan perkara itu kepada BNM serta kepentingan untuk masyarakat mendapat pemahaman lebih jelas mengenai hubungan OPR, inflasi, kadar tukaran wang serta pertumbuhan ekonomi.

“Rakyat mungkin tidak faham kerana itu bukan bidang mereka. Oleh itu, adalah menjadi tugas BNM untuk menjelaskan kepada rakyat sebelum membuat pengumuman yang hanya mereka faham,” katanya.


Lebih 24.5 juta dos vaksin sudah diberi sejak Februari

Sebanyak 24,542,437 dos telah diberikan, membabitkan 15,772,101 penerima suntikan dos pertama, manakala 8,770,336 lagi menerima dos kedua sejak Program Imunisasi Covid-19 Kebangsaan (PICK) dilancarkan pada Februari sehingga semalam.

Menurut data Jawatankuasa Khas Jaminan Akses Bekalan Vaksin Covid-19 (JKJAV), jumlah pemberian vaksin Covid-19 di seluruh negara semalam turun kepada 389,641 dos suntikan berbanding sejak beberapa hari lalu yang melepasi 400,000 suntikan, malah ada yang mencecah lebih 500,000 dos.

Daripada jumlah pemberian semalam, 156,816 adalah penerima dos pertama manakala 232,825 lagi melengkapkan dos kedua masing-masing.

Selangor merekodkan jumlah pemberian vaksin tertinggi semalam dengan mencatatkan 88,735 dos membabitkan 20,937 dos pertama dan 67,798 dos kedua, diikuti Johor sebanyak 51,438 dos (35,418 dos pertama dan 16,020 dos kedua).

Negeri lain yang merekodkan jumlah pemberian vaksin Covid-19 yang tinggi termasuk Kuala Lumpur, Perak, Kedah, Sabah, dan Kelantan.


Pertembungan banyak penjuru, UMNO akan untung sekali lagi seperti di Melaka?

Jika tidak kerana yakin dengan kemampuan mengulangi kemenangan bergaya di Melaka, mustahil UMNO berani mengambil langkah untuk membubarkan Dewan Undangan Negeri (DUN) Johor bagi memberi laluan satu lagi Pilihan Raya Negeri (PRN) diadakan.

UMNO sangat yakin rakyat akan menyokong dan mengundi mereka pada PRN Johor sama seperti di Melaka, oleh sebab itu pemimpin atasan mereka begitu berani untuk berdepan satu lagi PRN, ditambah pula parti pembangkang yang sudah berpecah dan tidak lagi mendapat kepercayaan penyokong mereka sendiri.

PRN Johor bukan lagi medan untuk UMNO menguji kekuatan mereka tetapi adalah batu loncatan untuk kumpulan Kluster Mahkamah mengadakan pilihan raya umum ke-15 (PRU-15) dengan harapan dapat terlepas daripada semua pertuduhan dihadapi mereka.

Bagaimanapun, adakah UMNO akan mendapat untung sekali lagi sama yang berlaku di Melaka pada PRN Johor kali ini?

Atas kertas, UMNO dilihat mempunyai lebih banyak kelebihan berbanding parti lawan yang lain. Parti pembangkang yang berpecah dan gagal membentuk satu khemah besar antara faktor yang bakal menyumbang kepada kemenangan mereka.

Berbeza dengan senario semasa di Melaka, UMNO hanya berdepan blok pembangkang, Pakatan Harapan (PH) dan waktu itu tidak ada parti Pejuang, MUDA dan Warisan yang masuk bertanding dalam PRN.

Prestasi parti pembangkang pada PRN Melaka boleh dikatakan amat memalukan dan lebih parah apabila PKR yang diketuai Ketua Pembangkang, Datuk Seri Anwar Ibrahim tewas teruk di semua kerusi yang ditandingi mereka.

Perlu diingat, perpecahan dalam PH ketika PRN Melaka tidak lah ketara seperti yang berlaku di Johor kali ini apabila isu lambang pun mereka gagal mencapai persefahaman antara satu sama lain.

Di Johor, PKR memilih untuk menggunakan lambang sendiri sementara DAP dan Amanah pula memilih lambang rasmi PH.

Untuk rekod, perpecahan dikalangan parti pembangkang di Melaka berpunca daripada Anwar kerana tindakannya mengambil calon lompat parti daripada UMNO.

Hasilnya, penyokong pembangkang sendiri menolak PH di Melaka sehingga menyebabkan kekalahan yang teruk dialami PKR dan Amanah khususnya.

Seorang penganalisis politik, Azmi Hassan dipetik berkata PRN Johor akan menunjukkan perpecahan undi yang lebih ketara berbanding di Melaka memandangkan lebih banyak parti baharu yang akan masuk bertanding.

Azmi memberi contoh senario melibatkan parti serpihan Pejuang yang juga sudah mengumumkan keputusan untuk masuk bertanding pada PRN Johor kali ini yang dilihat akan menyumbang lebih banyak undi orang Melayu berpecah dan ia akan hanya menguntungkan UMNO nanti.

“Dalam hal ini juga, perlu diingat bahawa parti Pejuang merupakan kumpulan Bersatu yang pernah berada dalam PH manakala Perikatan Nasional (PN) juga akan rugi kerana dalam Pejuang mempunyai bekas pemimpin Bersatu.

“Jadi, di sini ia akan berlaku perpecahan undi dalam kalangan pembangkang manakala BN tidak terlibat dengan apa yang sedang berlaku.

“Setakat ini, momentum kemenangan kekal kepada Barisan Nasional (BN) kerana undi UMNO tidak berpecah. Namun, undian yang pergi kepada UMNO bukan sebab UMNO kuat, tetapi kerana perpecahan undi yang berlaku dalam pembangkang,” kata beliau.

PRN Johor pada 12 Mac ini bakal menyaksikan empat pertembungan besar iatu daripada BN, PH, Perikatan Nasional, Warisan, MUDA dan Pejuang.

Bagaimanapun nasib parti baharu seperti Pejuang, MUDA dan Warisan yang bergerak solo pada PRN Johor hanya akan merugikan mereka pada PRN Johor kali ini.

“Sebab mereka (Pejuang) menggunakan ikon Tun Mahathir Mohamad untuk dibawa ke Johor.

“Perlu diingat, Tun Dr Mahathir Mohamad mempunyai isu sensitif di negeri itu dan ini bukan peringkat nasional. Jadi, Pejuang sebenarnya perlu mengubah strategi jika ingin mencapai kemenangan pada PRN Johor,” kata beliau lagi.

Sementara itu, Timbalan Pengarah Institut Kajian Etnik (KITA), Universiti Kebangsaan Malaysia (UKM), Prof. Dr. Kartini Aboo Talib @ Khalid pula menyifatkan UMNO mempunyai kelebihan kerana kejayaan mereka memanipulasi kerjasama sebelum ini dengan PAS dan Bersatu sehingga menguntungkan mereka dalam mengekalkan kemenangan bergaya seperti yang berlaku di Melaka.

Kata beliau, isu perpecahan tiga parti Melayu itu amat meletihkan orang-orang Melayu yang mahu ketiga-tiga parti ini boleh bermuafakat dan membentuk gagasan bersama.

“Perpecahan orang Melayu menyebabkan keputusan PRU 2018 menyaksikan kerajaan PH dengan 95 peratus sokongan bukan Melayu, berbanding 20 peratus Melayu.

“PRN Johor dan seterusnya menjelang PRU-15 mungkin membuka lembaran baharu dari segi cabaran dan defisit kontemporari yang boleh menyebabkan strategi perkongsian kuasa berubah mengikut kepentingan semasa,” katanya.


Kenyataan bertulis, lisan saksi bercanggah: Hakim minta dokumen

Pendakwa raya dalam perbicaraan kes rasuah Syed Saddiq Syed Abdul Rahman hari ini diperintah memberikan keterangan bertulis saksi utama mereka Rafiq Hakim Razali kepada Mahkamah Tinggi selepas pihak pembelaan meminta berbuat demikian.

Pesuruhjaya Kehakiman Azhar Abdul Hamid berkata beliau mahu kenyataan bertulis Rafiq kepada Suruhanjaya Pencegahan Rasuah Malaysia (SPRM) sebelum tamat prosiding hari ini supaya mahkamah boleh menjadualkan tarikh perbicaraan seterusnya.

“Selepas pertimbangan yang teliti, saya percaya pihak pembelaan telah membuktikan percanggahan dalam kenyataan lisan dan bertulis saksi. Pihak pendakwaan juga telah bersetuju bahawa percanggahan ini wujud.

“Oleh itu saya minta pihak pendakwaan memberikan salinan keterangan saksi kepada mahkamah untuk diteliti dan menetapkan tarikh perbicaraan seterusnya,” katanya menurut laporan MalayMail.

Timbalan Pendakwa Raya Datuk Wan Shaharuddin Wan Ladin Azhar kemudian bertanya sama ada Azhar mahu kenyataan itu diserahkan secara peribadi dengan bahagian keterangan bercanggah itu diketengahkan.

Peguam bela Syed Saddiq, Gobind Singh Deo sebelum ini meminta mahkamah meneliti keseluruhan kenyataan bertulis Rafiq seperti yang direkodkan SPRM dengan alasan terdapat beberapa bahagian yang seolah-olah bercanggah dengan keterangan lisan saksi pendakwaan di mahkamah.

Ini adalah kali kedua pihak pembelaan meminta supaya Rafiq didakwa.

Pada 7 Julai, pihak pembelaan memohon untuk mendakwa Rafiq kerana keterangan lisannya di mahkamah berbeza daripada kenyataan bertulisnya yang disediakan pegawai SPRM.

Pada masa itu, Azhar berkata mahkamah tidak boleh mendakwa bekas penolong bendahari Bersatu itu berdasarkan satu dokumen.

Rafiq adalah pendakwa utama dalam perbicaraan di mana Syed Saddiq dituduh bersubahat dengannya untuk mengeluarkan RM1 juta dana milik sayap Pemuda Bersatu (Armada).

Ahli Parlimen Muar itu didakwa melakukan kesalahan di CIMB Bank Bhd, Menara CIMB KL Sentral, Jalan Stesen Sentral 2, di sini pada 6 Mac 2020.

Dia juga didakwa menyalahgunakan harta untuk dirinya sendiri iaitu RM120,000 daripada akaun Maybank Islamic Bhd milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Syed Saddiq turut berdepan dua pertuduhan terlibat dalam aktiviti pengubahan wang haram, iaitu dua transaksi RM50,000, dipercayai hasil daripada aktiviti menyalahi undang-undang, daripada akaun Maybank Islamic Bhd miliknya ke dalam akaun Amanah Saham Bumiputeranya, pada 16 dan 19 Jun 2018.

Rafiq sebelum ini memberi keterangan bahawa beliau telah diberitahu oleh Syed Saddiq untuk mengeluarkan wang itu daripada bank kerana wang itu adalah hasil usahanya mengumpul dana untuk berkempen di kawasan Muar.

Tetapi Gobind mendakwa Rafiq sedang dilatih oleh timbalan pendakwa raya dan pegawai SPRM mengenai apa yang perlu dikatakan dalam perbicaraan supaya dia akan mengaitkan Syed Saddiq.


Ismail Sabri dilantik TPM, Hishammuddin naik Menteri Kanan

Putrajaya hari ini mengumumkan Datuk Seri Ismail Sabri Yaakob sebagai Timbalan Perdana Menteri (TPM) sementara Datuk Seri Hishammuddin Hussein dilantik sebagai Menteri Kanan berkuatkuasa serta-merta.

Dalam satu kenyataan Pejabat Perdana Menteri (PM), lantikan tersebut dibuat bagi membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini.

Ismail Sabri akan mengekalkan portfolionya sebagai Menteri Pertahanan dan Hishammuddin juga kekal portfolio sama sebagai Menteri Kanan Luar Negeri.

“Kedua-dua pelantikan ini telah disembah maklum kepada Yang di-Pertuan Agong dan berkuatkuasa serta-merta.

“Adalah diharapkan pelantikan ini akan meningkatkan lagi keupayaan Kerajaan Perikatan Nasional (PN) khususnya dalam menghadapi pandemik Covid-19, memperkuatkan perpaduan dalam kalangan parti-parti yang membentuk kerajaan dan memperkukuhkan Kerajaaan PN dengan tadbir urus yang telus, bebas rasuah dan berintegriti,” kata kenyataan itu.

Pejabat PM juga mengucapkan setinggi-tinggi tahniah kepada kedua-dua pemimpin UMNO di atas pelantikan tersebut.


Jepun bantah kehadiran kapal perang China, Russia dekat Diaoyu

Dua kapal pengawal pantai China memasuki perairan wilayah Jepun berhampiran Kepulauan Diaoyu pada Selasa (5 Julai 2022), kata pengawal pantai Jepun, sehari selepas kapal tentera laut China mengusir kapal perang Russia dari pulau kecil yang dikawal oleh Tokyo tetapi dituntut Beijing.

Pengawal pantai Jepun berkata pencerobohan pada Selasa, kali ke-15 tahun ini, berlaku kira-kira jam 4.35 pagi, sambil menambah bahawa kapal perondanya mengarahkan kedua-dua kapal China itu keluar dengan segera dari perairan Jepun.

Dua kapal pengawal pantai China telah mengikut bot nelayan Jepun ke kawasan itu, kata pengawal pantai Jepun.

Kepulauan Diaoyu, yang Jepun panggil Senkakus, kekal sebagai isu perit dalam hubungan dua hala kedua-dua negara. Walaupun bantahan berulang dari Tokyo, Beijing terus menghantar kapal ke perairan sekitar pulau yang dikuasai Jepun.

Kapal China kini telah dikesan berhampiran pulau-pulau itu, termasuk dalam apa yang dipanggil zon bersebelahan di luar perairan Jepun, selama 81 hari berturut-turut, menurut pengawal pantai Jepun.

Semalam, sebuah kapal frigat China menghalau sebuah kapal perang Russia dari pulau-pulau itu sekitar jam 7.44 pagi, menurut Kementerian Pertahanan Jepun.

Ia adalah kali pertama sejak Jun 2018 kapal tentera China memasuki zon berhampiran pulau yang menjadi pertikaian, kata kementerian itu.

Sebuah kapal perang China telah belayar di zon itu tiga kali sebelum ini, yang pertama pada Jun 2016 apabila ia melakukannya dengan kapal tentera Russia, menurut kementerian itu.

Kapal Russia itu pada Isnin berlabuh berhampiran pulau itu selama kira-kira sejam dan dilihat berbuat demikian bagi mengelak taufan, kata seorang pegawai Jepun.

Dengan menjadikan ia kelihatan seolah-olah sedang meronda di sekitar wilayahnya sendiri, China berkemungkinan cuba menunjukkan tuntutan wilayahnya ke atas pulau-pulau itu, menurut pegawai itu, yang menambah bahawa langkah itu “secara unilateral meningkatkan ketegangan” dan telah mewujudkan “situasi yang membimbangkan yang serius. ”.

Selepas kejadian itu, di tengah-tengah ketegasan maritim China yang semakin meningkat dan hubungan ketenteraan China-Russia yang semakin kukuh, Tokyo membuat bantahan kepada Beijing, kata Timbalan Ketua Setiausaha Kabinet Seiji Kihara pada sidang akhbar.

Jepun akan “bertindak balas dengan tegas tetapi dengan cara yang tenang” terhadap langkah serupa, kata Kihara.

Timbalan Menteri Luar Kanan Jepun Shigeo Yamada memprotes kepada Duta Besar China ke Jepun Kong Xuanyou melalui telefon, menyatakan “kebimbangan besar” terhadap insiden itu, kata Kementerian Luar Jepun.

Melalui saluran diplomatik, Tokyo turut menyeru Moscow untuk mengambil “tindak balas yang sewajarnya”, sambil menyatakan “perhatian serius” terhadap pergerakan Russia baru-baru ini di sekitar pulau itu, menurut sumber kementerian.

Tetapi Jepun berhenti membuat bantahan kepada Russia memandangkan negara itu tidak membuat tuntutan ke atas pulau-pulau yang dipertikaikan, dan frigat Russia memasuki zon bersebelahan untuk mengelak taufan itu, tambah sumber itu. Tiada laporan frigat China atau Russia memasuki perairan wilayah Jepun, tambah kementerian itu.

Di bawah undang-undang antarabangsa, kapal mana-mana negara, termasuk kapal perang, difahamkan mempunyai hak untuk belayar melalui perairan bersebelahan negara pantai melainkan ia mengancam keselamatan sesebuah negara.

Jepun selama ini telah membuat bantahan kepada China berhubung pencerobohan berulang kali oleh kapal pengawal pantai China ke perairan Jepun di sekitar pulau itu.

Jepun juga berhati-hati dengan kerjasama ketenteraan yang semakin mendalam antara China dan Russia sejak akhir-akhir ini, seperti penerbangan bersama jet pengebom kedua-dua negara di atas Laut Jepun, Laut China Timur dan Pasifik pada akhir Mei. – Agensi

Sebuah kapal dan bot pengawal pantai Jepun membuat rondaan berhampiran Kepulauan Diaoyu yang diletakkan di bawah kawalannya. – Gambar AP


Isu sijil MySejahtera, rakyat Malaysia terkandas dibenar masuk Filipina

Kesemua tujuh rakyat Malaysia yang terkandas di Lapangan Terbang Antarabangsa Ninoy Aquino akibat kelayakan vaksin COVID-19 digital mereka tidak diiktiraf pihak berkuasa Filipina sudah dibenarkan memasuki republik itu.

“Sukacita Wisma Putra memaklumkan bahawa tujuh rakyat Malaysia yang terkandas di Lapangan Terbang Antarabangsa Ninoy Aquino telah dibenarkan memasuki Filipina, berikutan tindakan pantas Kedutaan Malaysia di Manila. Kudos team @myembassymanila,” ciap Kementerian Luar (Wisma Putra), menurut laporan Bernama.

Terdahulu, laporan menyatakan 13 rakyat Malaysia terkandas di lapangan terbang berkenaan, bagaimanapun, Wisma Putra mengesahkan jumlah sebenar ialah tujuh orang dan bukan seperti dilaporkan.

Mereka tidak dibenarkan masuk ke republik itu dan dimaklumkan bahawa sijil vaksin digital Malaysia dalam aplikasi MySejahtera bukanlah bukti vaksinasi yang boleh diterima.

Pengembara berkenaan memaklumkan kepada media Malaysia bahawa pasport mereka turut dirampas dan akan dihantar pulang pada Selasa, selain terpaksa menunggu di lapangan terbang kerana tiada kemudahan hotel disediakan.

Laporan itu juga menyatakan Duta Malaysia ke Filipina telah bertemu pengembara berkenaan di lapangan terbang dan mengemukakan rayuan timbal balik vaksinasi, namun belum menerima maklum balas daripada pihak berkuasa Filipina.


Serangan siber melibatkan perniagaan meningkat di Malaysia: Kaspersky

Ancaman laman web yang menyasarkan perniagaan di Malaysia meningkat sebanyak 197 peratus tahun lepas, menurut keselamatan siber global dan penyedia anti-virus, Kaspersky.

Kaspersky dalam satu kenyataan dikeluarkan hari ini berkata semasa pandemik berada di kemuncak pada tahun 2020, ia menghalang 10,200,817 serangan laman web daripada menjangkiti perniagaan di Asia Tenggara, menurut laporan Bernama.

“Serangan laman web melonjak pada 2022 dengan merekodkan 13,381,164, jumlah itu menurun sedikit pada 2021 kepada 9,180,344,” katanya.

Kaspersky berkata Singapura mencatatkan lonjakan tertinggi tahun ke tahun daripada segi ancaman web yang menyasarkan perniagaan tahun lepas.

“Negara-negara di Asia Tenggara mencatatkan peningkatan lebih tiga kali ganda (329 peratus) selepas penyelesaian perniagaan Kaspersky menyekat sejumlah 889,093 serangan siber, kenaikan yang mengejutkan daripada jumlah keseluruhan 207,175 pada 2021.

“Peningkatan itu juga dicatatkan di negara-negara Asia Tenggara lain dengan Malaysia (197 peratus), Thailand (63 peratus), Indonesia (46 peratus) dan Filipina (29 peratus).

Hanya Vietnam yang menyaksikan penurunan sedikit (-12 peratus) selepas merekodkan hanya 2,485,168 insiden ancaman web tahun lepas berbanding 2,822,591 pada 2021, kata Kaspersky.

Ancaman berasaskan laman web atau ancaman dalam talian, merujuk kepada percubaan untuk memuat turun objek/perisian berniat jahat daripada tapak laman web berniat jahat atau dijangkiti dengan perisian hasad.

Kaspersky berkata ancaman laman web disebabkan kesilapan pengguna, pembangun dan pengendali perkhidmatan web atau perkhidmatan laman web itu sendiri.

“Tidak kira niat atau punca, akibat ancaman laman web boleh merosakkan individu dan organisasi,” katanya.


Lantikan politik: Pemuda UMNO minta maaf pula kepada Amanah selepas kritik

Pemuda UMNO menarik balik kritikan mereka sebelum ini terhadap Parti Amanah berhubung isu lantikan politik melibatkan lima orang pemimpin baru-baru ini.

Permohonan maaf kepada Parti Amanah itu dibuat Ketua Pemuda UMNO, Dr Muhamad Akmal Saleh kepada Menteri Pertanian dan Keterjaminan Makanan, Datuk Seri Mohamad Sabu yang juga Presiden parti tersebut.

“Hari ini saya berdiri di atas pentas Kerajaan Perpaduan…saya faham hari itu bila kenyataan saya berhubung lantikan di syarikat berkaitan kerajaan (GLC) (kritikan)…maka untuk sahabat AMANAH, saya berbesar hati dan merendah diri ingin memohon maaf,” katanya dipetik laporan BH.

Permohonan maaf itu dibuat semasa sesi dialog dalam Konvensyen Pemuda Perpaduan 2023, hari ini.

Sebelum ini, Muhamad Akmal yang mengkritik keputusan pelantikan lima pemimpin Parti Amanah itu dalam agensi utama di bawah Kementerian Pertanian dan Keterjaminan Makanan, meminta Mohamad supaya menarik semula lantikan terbabit.

Ia membabitkan bekas Ahli Parlimen Pokok Sena, Datuk Mahfuz Omar dilantik sebagai Pengerusi Lembaga Pertubuhan Peladang (LPP); Ahli Dewan Undangan Negeri (ADUN) Permatang Pasir, Muhammad Faiz Fadzil sebagai Pengerusi Lembaga Kemajuan Ikan Malaysia (LKIM) dan ADUN Paloh, Sheikh Umar Bagharib Ali sebagai Pengerusi Lembaga Perindustrian Nanas Malaysia (LPNM).

Selain itu, bekas Ahli Parlimen Kuala Kedah, Dr Azman Ismail sebagai Pengerusi Institut Penyelidikan dan Kemajuan Pertanian Malaysia (MARDI) dan ADUN Behrang, Aminuddin Zulkipli sebagai Pengerusi Lembaga Pemasaran Pertanian Persekutuan (FAMA).


Bantu PM sedia belanjawan, bukan terus beri tekanan: Hasni

UMNO sepatutnya membantu Perdana Menteri Datuk Seri Ismail Sabri Yaakob dalam merangka persediaan pembentangan Belanjawan 2023, bukan berterusan memberi tekanan dan mengkritik kerajaan sedia ada.

Ismail Sabri memerlukan sokongan UMNO untuk memastikan pentadbirannya berjalan dengan baik bagi menyelesaikan masalah dihadapi rakyat ketika ini, kata Pengerusi UMNO Johor, Datuk Seri Hasni Mohammad yang meminta semua pihak bertenang.

“Saya tidak nampak ada baiknya kita cabar mencabar. Kita sepatutnya mencari jawapan kepada persoalan dihadapi rakyat dan bukannya bertegang leher antara satu sama lain yang akhirnya kita masih berdepan masalah sama. Sudahlah masa terbuang, jalan penyelesaian pun tidak dapat kita tawarkan kepada rakyat kerana pada akhirnya ialah kepentingan rakyat.

“Kita semua tahu bahawa kita dalam peringkat untuk menyediakan Belanjawan 2023. Adalah lebih baik kita tumpukan sepenuh masa untuk membantu Perdana Menteri dalam merangka belanjawan terbaik untuk rakyat melalui pandangan-pandangan dan cadangan kita, ini lebih elok,” katanya dipetik laporan Utusan.

Untuk rekod, ketegangan dalaman UMNO tercetus susulan isu berhubung perjanjian lantikan jawatan Timbalan Perdana Menteri (TPM) antara Ismail Sabri dengan Perikatan Nasional (PN).

Selain itu, UMNO juga masih menunggu keputusan Jabatan Pendaftaran Pertubuhan (ROS) berhubung permohonan pindaan Perlembagaan untuk menangguhkan pemilihan parti tersebut.

Kemelut berhubung isu perjanjian yang dimerterai dengan PN menyebabkan Ismail Sabri didesak supaya memberi penjelasan memandangkan ia tidak pernah dibincangkan diperingkat tertinggi UMNO, perkara itu disahkan tidak dibincang oleh Setiausaha Agung, Datuk Seri Ahmad Maslan sendiri baru-baru ini.

Ismail Sabri juga sedang berdepan desakan partinya sendiri agar membubarkan Parlimen bagi memberi laluan pilihan raya umum (PRU) diadakan dengan segera.

Terdahulu, media melaporkan setakat ini lima pemimpin tertinggi UMNO masih belum duduk semeja untuk membincangkan tarikh PRU walaupun sebelum ini persetujuan sudah dicapai dalam resolusi semasa Perhimpunan Agung Khas yang lalu.

Hasni berkata tidak wajar mempertikai keikhlasan Ismail Sabri yang juga Naib Presiden UMNO dalam menjayakan resolusi PAU Khas UMNO 2022 pada 15 Mei lalu iaitu menyegerakan PRU-15.

Malah, katanya, ada pihak yang menganggap bahawa resolusi itu sebagai satu kegagalan Perdana Menteri yang tidak mengambil berat terhadap keputusan perhimpunan khas itu.

Sedangkan, Hasni berpendapat, UMNO mempunyai barisan pemimpin berpengalaman dan telah mengambil langkah-langkah sewajarnya dengan menyedari cabaran-cabaran di hadapan, bermakna parti tidak ada pilihan melainkan mengambil pendekatan memperkuatkan UMNO dan mengukuhkan kerajaan.

“Saya tidak nampak apa yang dibuat oleh Perdana Menteri ini mencerminkan atau memberi gambaran bahawa Perdana Menteri tidak meletakkan kepentingan parti.

“Saya tidak mendengar bahawa Perdana Menteri akan mengagalkan apa juga bentuk komitmen yang diberi atau sokongan yang diberi terhadap Perhimpunan Agung Khas khususnya,” katanya lagi.


Kes di 12 negeri naik, 240 pesakit perlukan alat bantuan pernafasan

Jumlah kes baharu di beberapa negeri turut meningkat seiring kenaikan jumlah keseluruhan jangkitan hari ini sebanyak 4,965 kes, berbanding 4,262 semalam.

Berdasarkan statistik dikeluarkan Jabatan Kesihatan Negeri-Negeri seluruh Malaysia hari ini, 12 negeri merekodkan peningkatan kes baharu harian, manakala kes di empat negeri turun.

Peningkatan kes harian dalam tempoh 24 jam sehingga 12 tengah hari tadi membabitkan, Selangor, Kelantan, Pulau Pinang, Kuala Lumpur, Kedah, Pahang, Sabah, Terengganu, Negeri Sembilan, Perlis, Putrajaya dan Labuan.

Kes di Selangor meningkat kembali melepasi angka 1,000 apabila merekodkan 1,196 jangkitan baharu hari ini berbanding 868 semalam, menjadikan kumulatif positif sebanyak 761,498 kes, berbanding 734,237 pesakit yang sembuh, manakala 9,822 pesakit meninggal dunia.

Sehingga semalam, Selangor merekodkan 17,816 kes aktif dengan 15,775 pesakit menjalani kuarantin di rumah; 1,063 ditempatkan di PKRC; 898 dimasukkan ke hospital; dan 80 dirawat di unit rawatan rapi (ICU), termasuk 49 daripadanya yang memerlukan alat bantuan pernafasan.

Bagi negeri-negeri lain yang melaporkan peningkatan kes membabitkan Kelantan sebanyak 573 kes baharu berbanding 562 semalam; Pulau Pinang (388 kes baharu, 243 semalam); Kuala Lumpur (380 kes baharu, 240 semalam); dan Kedah (365 kes baharu, 357 semalam).

Pahang pula merekodkan sebanyak 363 kes baharu berbanding 278 semalam, diikuti Sabah (307 kes baharu, 271 semalam); Terengganu (219 kes baharu, 201 semalam); Negeri Sembilan (212 kes baharu, 189 semalam); Perlis (46 kes baharu, 34 semalam); Putrajaya (33 kes baharu, 29 semalam); dan Labuan 23 kes baharu, lapan semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan jumlah pesakit yang kini dirawat di ICU di hospital seluruh negara turun kepada 437 kes, berbanding 463 pesakit semalam.

Menurutnya daripada jumlah itu 240 pesakit memerlukan alat bantuan pernafasan.

Katanya, dalam tempoh 24 jam sehingga 12 tengah hari tadi juga seramai 4,817 pesakit disahkan sembuh menjadikan kumulatif pulih sebanyak 2,576,870 kes, berbanding 2,667,999 kumulatif kes positif.

“Daripada 4,965 kes baharu hari ini, 29 pesakit termasuk tujuh bukan warganegara adalah kes import, dan selebihnya adalah kes tempatan yang turut melibatkan 221 bukan warganegara,” katanya.

Katanya daripada jumlah kes harian yang dilaporkan hari ini juga, 96 kes atau 1.9 peratus membabitkan pesakit kategori 3, 4, dan 5; manakala 4,869 kes (98.1 peratus) lagi pesakit kategori 1 dan 2.

Dr Noor Hisham juga memaklumkan dalam tempoh itu sebanyak sembilan lagi kluster baharu dikesan.

Ini menjadikan keseluruhan sejak awal tahun lalu sebanyak 5,992 kluster dengan 5,757 telah ditamatkan dan 235 kluster lagi masih aktif.


Tak ada salah Pemuda UMNO gesa DAP minta maaf: Tok Mat

Gesaan Ketua Pemuda UMNO, Dr Muhamad Akmal Saleh menuntut DAP memohon maaf kepada parti itu tidak menjadi kesalahan.

Timbalan Presidennya, Datuk Seri Mohamad Hasan berkata langkah dibuat Pemuda UMNO itu satu perkara yang baik kerana menggesa DAP meminta maaf kerana mereka boleh melakukannya dengan rakyat dan kerajaan Sarawak.

“Saya bila diminta pandangan berkenaan dengan tuntutan permohonan maaf oleh Pemuda kepada DAP, saya kata tak ada salahnya. Itu adalah satu perkara baik. Jika DAP boleh membuat permohonan maaf kepada rakyat Sarawak, kerajaan Sarawak.. kalau boleh (minta maaf juga dengan UMNO).

“Kita menjadi rakan dalam Kerajaan Perpaduan ini, jadi ini (mohon maaf sedikit sebanyak membantu) untuk menghapuskan syak wasangka dan kesangsian antara satu sama lain.

“Ada yang kata benda ini tak ada perlunya, kerana masing-masing ada penilaian. Tapi yang kita tak mahu isu ini jadi punca kepada keretakan Kerajaan Perpaduan,” katanya dipetik laporan BH.

Ketua Pemuda UMNO, Dr Muhamad Akmal Saleh ketika menyampaikan ucapan dasar ketua sayap itu kelmarin menggesa supaya DAP memohon maaf kepada ahli UMNO atas tohmahan yang mereka sampaikan kepada parti itu sebelum ini.

Namun, Setiausaha Agung DAP, Anthony Loke dalam kenyataan balas sebaliknya meminta Pemuda UMNO berhenti mengungkit kisah lalu dan fokus untuk memperkukuhkan kerajaan campuran.